**ΣΧΕΔΙΟ ΝΟΜΟΥ**

### Θεσμικό πλαίσιο για την υποβολή αιτήσεων καταχώρησης, τροποποίησης, και ακύρωσης****, τις διαδικασίες ελέγχου, τα διοικητικά μέτρα και τις κυρώσεις στην εφαρμογή της ενωσιακής και εθνικής νομοθεσίας**** στον τομέα των γεωργικών προϊόντων και τροφίμων με Προστατευόμενες Ονομασίες Προέλευσης (ΠΟΠ), Προστατευόμενες Γεωγραφικές Ενδείξεις (ΠΓΕ) και στα Εγγυημένα Παραδοσιακά Ιδιότυπα Προϊόντα (ΕΠΙΠ) – Διατάξεις για τα ελεγκτικά όργανα και τους ελέγχους του Υπουργείου Αγροτικής Ανάπτυξης και Τροφίμων και των εποπτευομένων από αυτό Οργανισμών

**ΤΜΗΜΑ ΠΡΩΤΟ**

**ΘΕΣΜΙΚΟ ΠΛΑΙΣΙΟ ΓΙΑ ΓΕΩΡΓΙΚΑ ΠΡΟΪΟΝΤΑ ΚΑΙ ΤΡΟΦΙΜΑ ΜΕ ΠΡΟΣΤΑΤΕΥΟΜΕΝΕΣ ΟΝΟΜΑΣΙΕΣ ΠΡΟΕΛΕΥΣΗΣ (ΠΟΠ) ΚΑΙ ΠΡΟΣΤΑΤΕΥΟΜΕΝΕΣ ΓΕΩΓΡΑΦΙΚΕΣ ΕΝΔΕΙΞΕΙΣ (ΠΓΕ) ΚΑΙ ΕΓΓΥΗΜΕΝΑ ΠΑΡΑΔΟΣΙΑΚΑ ΙΔΙΟΤΥΠΑ ΠΡΟΪΟΝΤΑ (ΕΠΙΠ)**

**ΚΕΦΑΛΑΙΟ Α’**

**Σκοπός, πεδίο εφαρμογής και αρμόδιες αρχές**

**Άρθρο 1**

### Σκοπός

### Σκοπός του παρόντος νόμου είναι:

### α) Η θέσπιση μέτρων για την εφαρμογή των διατάξεων του Κανονισμού (ΕΕ) 1151/2012 του Ευρωπαϊκού Κοινοβουλίου και του Συμβουλίου «για τα συστήματα ποιότητας των γεωργικών προϊόντων και τροφίμων», των Κανονισμών (ΕΕ) 664/2014 «για τη συμπλήρωση του καν.(ΕΕ)1151/2012 του Ευρωπαϊκού Κοινοβουλίου και του Συμβουλίου όσον αφορά τον καθορισμό των ενωσιακών συμβόλων για τις προστατευόμενες ονομασίες προέλευσης, τις προστατευόμενες γεωγραφικές ενδείξεις και τα εγγυημένα παραδοσιακά ιδιότυπα προϊόντα και όσον αφορά ορισμένους κανόνες σχετικά με την προέλευση, ορισμένους διαδικαστικούς κανόνες και ορισμένες πρόσθετες μεταβατικές διατάξεις» και (ΕΕ)668/2014 «για τη θέσπιση κανόνων εφαρμογής του κανονισμού (ΕΕ)1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων» και του Κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου “για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου” και

β) η θέσπιση εθνικού θεσμικού πλαισίου σε σχέση με τους όρους και διαδικασίες για την υποβολή αιτήσεων καταχώρησης, τροποποίησης, και ακύρωσης**, τις διαδικασίες ελέγχου, τα διοικητικά μέτρα, και τις κυρώσεις στην εφαρμογή της ενωσιακής και εθνικής νομοθεσίας** στον τομέα των γεωργικών προϊόντων και τροφίμων με Προστατευόμενες Ονομασίες Προέλευσης (ΠΟΠ), Προστατευόμενες Γεωγραφικές Ενδείξεις (ΠΓΕ) και στα Εγγυημένα Παραδοσιακά Ιδιότυπα Προϊόντα (ΕΠΙΠ).

**Άρθρο 2**

**Πεδίο εφαρμογής**

1. Ο παρών νόμος εφαρμόζεται στα γεωργικά προϊόντα που προορίζονται για ανθρώπινη κατανάλωση και περιλαμβάνονται στο Παράρτημα Ι της Συνθήκης για τη Λειτουργία της Ευρωπαϊκής Ένωσης (ΣΛΕΕ), καθώς και άλλα γεωργικά προϊόντα και τρόφιμα τα οποία περιλαμβάνονται στο Παράρτημα Ι του Καν.(ΕΕ) 1151/2012.

2. Ο παρών νόμος δεν εφαρμόζεται στα αλκοολούχα ποτά, τους αρωματισμένους οίνους ή τα αμπελοοινικά προϊόντα, με εξαίρεση τα ξύδια οίνων.

**Άρθρο 3**

**Ορισμοί**

Για την εφαρμογή του παρόντος νόμου, ισχύουν οι ακόλουθοι ορισμοί:

1. Βασικός Κανονισμός είναι ο Καν.(ΕΕ) 1151/2012 του Ευρωπαϊκού Κοινοβουλίου και του Συμβουλίου «για τα συστήματα ποιότητας των γεωργικών προϊόντων και τροφίμων».

2. Εξουσιοδοτημένο Πρόσωπο είναι το φυσικό ή νομικό πρόσωπο, στο οποίο ανατίθενται συγκεκριμένες ελεγκτικές αρμοδιότητες από τον ΕΛΓΟ-ΔΗΜΗΤΡΑ σύμφωνα με τους όρους των παρ. 5 έως και 10 του άρθ. 18.

3. Επιχείρηση σημαίνει κάθε φυσικό ή νομικό πρόσωπο ή ένωση προσώπων, με ή χωρίς νομική προσωπικότητα, που ασκεί οικονομική δραστηριότητα.

4. Πιστοποίηση είναι η κατόπιν αίτησης της ενδιαφερόμενης επιχείρησης απόφαση του ΕΛΓΟ -ΔΗΜΗΤΡΑ, με την οποία παρέχεται στην επιχείρηση αυτή το δικαίωμα να παράγει Προϊόντα ΠΟΠ, ΠΓΕ ή ΕΠΙΠ ή/και να διακινεί μη προσυσκευασμένα ή/και να συσκευάζει Προϊόντα ΠΟΠ, ΠΓΕ ή ΕΠΙΠ με σκοπό την εμπορία σύμφωναμε το αρθ. 8.

4. Πιστοποιημένη επιχείρηση είναι η επιχείρηση, η οποία έχει λάβει ή έχει ανανεώσει Πιστοποίηση σύμφωνα με το άρθρο 8 και έχει εγγραφεί στο «Μητρώο Εγκεκριμένων Επιχειρήσεων και Δικαιούχων Χρήσης των Ενδείξεων ΠΟΠ/ΠΓΕ/ΕΠΙΠ» από τον ΕΛΓΟ -ΔΗΜΗΤΡΑ σύμφωνα με το άρθρο 9.

5. Προϊόν ΠΟΠ είναι το γεωργικό προϊόν ή τρόφιμο το οποίο έχει αναγνωριστεί ως προϊόν με προστατευόμενη ονομασία προέλευσης σύμφωνα με τον Βασικό Κανονισμό και το εθνικό κανονιστικό πλαίσιο ή το οποίο έχει λάβει τέτοια αναγνώριση σύμφωνα με προϊσχύσαν ενωσιακό και εθνικό κανονιστικό πλαίσιο, η οποία παραμένει εν ισχύ.

6. Προϊόν ΠΓΕ είναι το γεωργικό προϊόν η τρόφιμο το οποίο έχει αναγνωριστεί ως προϊόν με προστατευόμενη γεωγραφικήένδειξησύμφωνα με τον Βασικό Κανονισμό και το εθνικό κανονιστικό πλαίσιο ή το οποίο έχει λάβει τέτοια αναγνώριση σύμφωνα με προϊσχύσαν ενωσιακό και εθνικό κανονιστικό πλαίσιο, η οποία παραμένει εν ισχύ.

7. ΕΠΙΠ είναι το προϊόν το οποίο έχει αναγνωριστεί ως εγγυημένο παραδοσιακό ιδιότυπο προϊόν, σύμφωνα με τον Βασικό Κανονισμό και το εθνικό κανονιστικό πλαίσιο ή το οποίο έχει λάβει τέτοια αναγνώριση σύμφωνα με προϊσχύσαν ενωσιακό και εθνικό κανονιστικό πλαίσιο, η οποία παραμένει εν ισχύ.

**Άρθρο 4**

**Αρμόδιες Αρχές**

Για την εφαρμογή των διατάξεων του παρόντος νόμου ορίζονται ως αρμόδιες αρχές η Διεύθυνση Συστημάτων Ποιότητας και Βιολογικής Γεωργίας του Υπουργείου Αγροτικής Ανάπτυξης και Τροφίμων (ΥπΑΑΤ) δια του Τμήματος ΠΟΠ/ΠΓΕ/ΕΠΙΠ και ο Ελληνικός Γεωργικός Οργανισμός «ΔΗΜΗΤΡΑ» (ΕΛΓΟ-ΔΗΜΗΤΡΑ), ως εξής:

1) Το Τμήμα ΠΟΠ/ΠΓΕ/ΕΠΙΠ:

α) παρακολουθεί την εφαρμογή του ενωσιακού κανονιστικού πλαισίου που ισχύει στον τομέα των Προϊόντων ΠΟΠ/ΠΓΕ και ΕΠΙΠ και των προαιρετικών ενδείξεων ποιότητας και εισηγείται προς τον Υπουργό Αγροτικής Ανάπτυξης και Τροφίμων τη λήψη συμπληρωματικών μέτρων για την εφαρμογή του.

β) Αποτελεί την αρμόδια αρχή για τις διαδικασίες υποβολής αιτήσεων καταχώρησης, τροποποίησης, και ακύρωσης Προϊόντων ΠΟΠ/ΠΓΕ και ΕΠΙΠ σύμφωνα με τον Βασικό Κανονισμό και τον παρόντα νόμο.

γ) συμμετέχει με εκπροσώπους της στις συνεδριάσεις της επιτροπής που αναφέρεται στο άρθρο 57 του Βασικού Κανονισμού.

δ) συνεργάζεται και ενημερώνει τις αρμόδιες αρχές άλλων κρατών-μελών της Ευρωπαϊκής Ένωσης ή/και Τρίτων Χωρών, κυρίως στις περιπτώσεις διαπίστωσης παραβίασης της κείμενης ενωσιακής νομοθεσίας που αφορά τα Προϊόντα ΠΟΠ/ΠΓΕ και ΕΠΙΠ.

ε) Συνεργάζεται με κάθε άλλη αρχή ελέγχου και λοιπές εμπλεκόμενες υπηρεσίες και φορείς (ιδίως με Διεπαγγελματικές Οργανώσεις και λοιπούς συλλογικούς φορείς) και τον ΕΛΓΟ-ΔΗΜΗΤΡΑ στο πλαίσιο της προστασίας και διασφάλισης της φήμης των προϊόντων που εμπίπτουν στο πεδίο εφαρμογής του Βασικού Κανονισμού.

στ) διαβιβάζει στον ΕΛΓΟ-ΔΗΜΗΤΡΑ καταγγελίες που περιέρχονται σε αυτήν και αφορούν σε παραβάσεις όπως αυτές καθορίζονται στα άρθρα 20 έως και 24.

2. Ο Ελληνικός Γεωργικός Οργανισμός - ΔΗΜΗΤΡΑ (ΕΛΓΟ-ΔΗΜΗΤΡΑ**)** ορίζεται ως αρμόδια αρχή με τις εξής αρμοδιότητες:

α) Διεξάγει τους ελέγχους που ορίζονται στο Κεφάλαιο Δ, επιβάλλει διοικητικά μέτρα σύμφωνα με το άρθρο 19 και υποβάλλει εισήγηση για την επιβολή κυρώσεων σύμφωνα με το άρθρο 25.

β) Παραλαμβάνει, αξιολογεί και εγκρίνει τα υποβαλλόμενα αιτήματα και χορηγεί Πιστοποίηση σε επιχειρήσεις και εγκρίνει τη χρήση των καταχωρισμένων ονομασιών, των ενδείξεων ΠΟΠ/ΠΓΕ και ΕΠΙΠ, του ενωσιακού συμβόλου, και του σήματος πιστοποίησης του ΕΛΓΟ-ΔΗΜΗΤΡΑ (σήμα AGROCERT) και χορηγεί τον κωδικό πιστοποίησης (ΠΟΓ) σύμφωνα με το άρθρο 7.

γ) Καταρτίζει, τηρεί και δημοσιοποιεί το Μητρώο Εγκεκριμένων Επιχειρήσεων και Δικαιούχων Χρήσης των Ενδείξεων ΠΟΠ/ΠΓΕ/ΕΠΙΠ.

δ) Ενημερώνει τη Διεύθυνση Συστημάτων Ποιότητας και Βιολογικής Γεωργίας σύμφωνα με το άρθρο 27.

ε) Καταρτίζει, τηρεί και δημοσιοποιεί Μητρώο επιχειρήσεων που χρησιμοποιούν Προϊόντα ΠΟΠ και ΠΓΕ ως συστατικά.

στ) Υποβάλλει μηνύσεις στις αρμόδιες Εισαγγελικές αρχές για αξιόποινες πράξεις που διαπιστώνει στο πλαίσιο ασκήσεως των καθηκόντων του. σχετικές δίκες προς υποστήριξη των κατηγοριών.

**ΚΕΦΑΛΑΙΟ Β’**

**Διαδικασίες υποβολής και αξιολόγησης αιτήσεων καταχώρησης, τροποποίησης, ακύρωσης για ονομασίες προέλευσης, γεωγραφικές ενδείξεις και εγγυημένα παραδοσιακά ιδιότυπα προϊόντα**

**Άρθρο 5**

**Διαδικασία καταχώρησης ονομασίας στο ενωσιακό μητρώο ΠΟΠ/ΠΓΕ/ΕΠΙΠ**

1. Δικαιούχοι υποβολής αιτήματος καταχώρησης.

Αίτημα καταχώρησης ονομασίας στο μητρώο των άρθρων 11 και 22 του Βασικού Κανονισμού δικαιούται να υποβάλει:

- μια ομάδα, όπως ορίζεται στα άρθρα 3 παρ. 2 και 49 παρ. 1 του Βασικού Κανονισμού,

- ένα μεμονωμένο νομικό ή φυσικό πρόσωπο, εφόσον πληροί τις προϋποθέσεις που καθορίζονται στο άρθρο 49 παρ. 1 του Βασικού Κανονισμού.

Η αίτηση καταχώρησης μιας ονομασίας ΠΟΠ/ΠΓΕ ή ΕΠΙΠ με τα συνημμένα δικαιολογητικά που αναφέρονται στις παραγράφους 2 και 3 του παρόντος άρθρου, υποβάλλεται στην Διεύθυνση Συστημάτων Ποιότητας και Βιολογικής Γεωργίας, στο Τμήμα ΠΟΠ/ΠΓΕ/ΕΠΙΠ σε 1 αντίτυπο καθώς και σε ηλεκτρονική μορφή.

2. Απαιτούμενα δικαιολογητικά για αιτήσεις καταχώρησης Προϊόντων ΠΟΠ/ΠΓΕ:

α) Αίτηση καταχώρησης.

β) Ενιαίο έγγραφο σύμφωνα με την περ. γ της παρ. 1 του άρθρου 8 του Βασικού Κανονισμού («ενιαίο έγγραφο»).

γ) Προδιαγραφές του προϊόντος όπου περιλαμβάνονται όλα τα στοιχεία που αναφέρονται στο η παρ. 1 άρθρο 7 του Βασικού Κανονισμού.

δ) Αποδεικτικό έγγραφο της νομικής μορφής της ομάδας (εφόσον ο αιτών είναι ομάδα), ώστε να πληρούται η προϋπόθεση η παρ. 2 του άρθρου 3 του Βασικού Κανονισμο.

ε) Δήλωση του αιτούντα ότι πληρούνται οι όροι του άρθρου 49 παρ. 1 του Βασικού Κανονισμού, στην περίπτωση που πρόκειται για ένα μοναδικό φυσικό ή νομικό πρόσωπο και τη σχετική τεκμηρίωση.

3. Απαιτούμενα δικαιολογητικά για αιτήσεις καταχώρισης για ΕΠΙΠ:

α) Αίτηση καταχώρισης.

β) Προδιαγραφές του προϊόντος όπου περιλαμβάνονται όλα τα στοιχεία που αναφέρονται στην παρ. 1 του άρρου 19 του Βασικού Κανονισμού.

γ) Αποδεικτικό έγγραφο της νομικής μορφής της ομάδας ώστε να πληρείται η προϋπόθεση στην παρ.2 του άρθρου 3 του Βασικού Κανονισμού.

ε) Δήλωση του αιτούντα, ότι πληρούνται οι όροι της παρ. 1 του άρθρου 49 του «Βασικού Κανονισμού», στην περίπτωση που πρόκειται για ένα μοναδικό φυσικό ή νομικό πρόσωπο και την σχετική τεκμηρίωση.

4. Με απόφαση του Υπουργού Αγροτικής Ανάπτυξης και Τροφίμων προσδιορίζεται η μορφή της Αίτησης Καταχώρησης και του Ενιαίου Εγγράφου των παρ. 2 και 3 και του εντύπου των Προδιαγραφών του προϊόντος της περ. β της παρ. 3.

4. Αξιολόγηση του αιτήματος καταχώρισης ΠΟΠ/ΠΓΕ/ΕΠΙΠ.

4.1 Πρώτο στάδιο: αξιολόγηση σε εθνικό επίπεδο.

α) Η Διευθυνση Συστημάτων Ποιότητας και Βιολογικής Γεωργίας αφού αξιολογήσει το αίτημα που υποβλήθηκε, ζητώντας εφόσον είναι αναγκαίο και συμπληρωματικά στοιχεία και αφού διαπιστώσει ότι το αίτημα είναι πλήρως τεκμηριωμένο και πληρούνται οι προϋποθέσεις του Βασικού Κανονισμού και των Καν.(ΕΕ) 664/2014 και Καν(ΕΕ) 668/2014, προβαίνει στη δημοσιοποίησή του.

Στην περίπτωση που ζητηθούν από τον αιτούντα της παρ. 1 συμπληρωματικά στοιχεία, διευκρινίσεις ή διορθώσεις και αυτά δεν υποβληθούν εντός προθεσμίας που δεν μπορεί να είναι συντομότερη των είκοσι (20) ημερών, η αίτηση τίθεται στο αρχείο με αιτιολογημένη απόφαση και ο αιτών ενημερώνεται με ηλεκτρονική κοινοποίηση.

Κατά το στάδιο της αξιολόγησης των αιτημάτων, η Διεύθυνση Συστημάτων Ποιότητας και Βιολογικής Γεωργίας μπορεί να ζητήσει τη συνδρομή φορέων, εμπειρογνωμόνων ή υπηρεσιών όταν το κρίνει απαραίτητο.

β) Η ως άνω δημοσιοποίηση συντελείται με την ανάρτηση στην ηλεκτρονική ιστοσελίδα του ΥπΑΑΤ των προδιαγραφών του προϊόντος. Ταυτόχρονα αποστέλλεται σχετικό ενημερωτικό έγγραφο προς την Εθνική Ένωση Αγροτικών Συνεταιρισμών (ΕΘΕΑΣ), τη σχετική Διεπαγγελματική Οργάνωση και την Ομάδα Διαχείρισης και Προστασίας του ΠΟΠ/ΠΓΕ, εφόσον αυτές υφίστανται, τους συλλογικούς φορείς (π.χ. σύλλογοι, σύνδεσμοι) που ασχολούνται με το προϊόν, τις Διευθύνσεις Αγροτικής Οικονομίας και Κτηνιατρικής των Περιφερειακών Ενοτήτων της χώρας και όπου κατά περίπτωση κρίνεται απαραίτητο, προκειμένου να ενημερώσουν άμεσα και εντός δέκα εργάσιμων ημερών, τους ενδιαφερόμενους με κάθε πρόσφορο μέσο.

γ) Κάθε φυσικό ή νομικό πρόσωπο που έχει έννομο συμφέρον και είναι έχει κατοικία ή έδρα ή διαμένει εντός των ορίων της χώρας, έχει το δικαίωμα να υποβάλλει στη Διεύθυνση Συστημάτων Ποιότητας και Βιολογικής Γεωργίας πλήρη και τεκμηριωμένη ένσταση για το εν λόγω αίτημα εντός δύο (2) μηνών από την ημερομηνία δημοσιοποίησής του. Η προαναφερόμενη Διεύθυνση διαβιβάζει άμεσα την ένσταση στον Πρόεδρο της Επιτροπής Εξέτασης Ενστάσεων της περίπτωσης ζ της παραγράφου 5.

δ) Η Διεύθυνση Συστημάτων Ποιότητας και Βιολογικής Γεωργίας ενημερώνει τον αιτούντα της παρ. 1 για τις ενστάσεις που κατατέθηκαν κοινοποιώντας το πλήρες περιεχόμενο τους με ηλεκτρονική κοινοποίηση.

ε) Ο αιτών και οι ενιστάμενοι οφείλουν εντός ενός (1) μηνός από την παραλαβή του ηλεκτρονικού μηνύματος να διεξαγάγουν όλες τις αναγκαίες διαβουλεύσεις προκειμένου να επιτύχουν συμφωνία. Κατά την συμπλήρωση του ανωτέρω χρόνου ο αιτών οφείλει να ενημερώσει τη Διεύθυνση Συστημάτων Ποιότητας και Βιολογικής Γεωργίας για τα αποτελέσματα της διαβούλευσης. Στην περίπτωση που υπάρξει συμφωνία αποστέλλεται από τον αιτούντα στην ως άνω Διεύθυνση, έγγραφο υπογεγραμμένο από τα μέρη στο οποίο αποτυπώνεται η συμφωνία τους και η ρητή παραίτηση από την ένσταση, καθώς και αναθεωρημένο ενιαίο έγγραφο και προδιαγραφές και η ένσταση δεν εξετάζεται. Στην περίπτωση που δεν υπάρξει συμφωνία του αιτούντα με όλα τα μέρη αλλά τουλάχιστον με ένα εξ αυτών, ο αιτών διαβιβάζει αναθεωρημένο ενιαίο έγγραφο και προδιαγραφές, καθώς και έγγραφο υπογεγραμμένο από τα μέρη που συμφώνησαν. Επίσης, ενημερώνει την προαναφερόμενη Διεύθυνση για τους λόγους για τους οποίους δεν επετεύχθη συμφωνία με τα υπόλοιπα μέρη, αναφέροντας επίσης κατά πόσον οι απόψεις τους τέθηκαν στο πλαίσιο της διαβούλευσης. Στην περίπτωση αυτή δύνανται καιοι ενιστάμενοι που δεν συμφώνησαν να ενημερώσουν τη Διεύθυνση Συστημάτων Ποιότητας και Βιολογικής Γεωργίας για τους λόγους για τους οποίους δεν υπήρξε συμφωνία.

Στην περίπτωση που κατά την διαδικασία της διαβούλευσης μεταξύ των ενισταμένων και του αιτούντα υπάρξει συμφωνία επί ενός κειμένου προδιαγραφών στο οποίο έχουν επέλθει ουσιώδεις μεταβολές (όπως στη γεωγραφική ζώνη, στην ονομασία, περιορισμοί στην συσκευασία κ.λπ) σε σχέση με τις προδιαγραφές του προϊόντος που είχαν δημοσιοποιηθεί, υποβάλλεται νέο αίτημα σύμφωνα με την παρ. 1. Η Διεύθυνση Συστημάτων Ποιότητας και Βιολογικής Γεωργίας αξιολογεί το αναθεωρημένο αίτημα και επαναδημοσιοποιεί τις προδιαγραφές, ακολουθώντας τη διαδικασία των περ. α, β και γ. Ενστάσεις επί των αναθεωρημένων προδιαγραφών γίνονται αποδεκτές από την αρμόδια Επιτροπή Εξέτασης Ενστάσεων μόνον εφόσον κατατεθούν εντός είκοσι (20) ημερών από την ημερομηνία δημοσιοποίησης και μόνο εφόσον αφορούν στις μεταβολές που προέκυψαν στις προδιαγραφές του προϊόντος από την ως άνω διαβούλευση.

στ) Εάν δεν υπάρξει συμφωνία με όλα ή με κάποια από τα μέρη, η Διεύθυνση Συστημάτων Ποιότητας και Βιολογικής Γεωργίας διαβιβάζει την ένσταση μαζί με τυχόν συμπληρωματικά στοιχεία στην Επιτροπή Εξέτασης Ενστάσεων της παραγράφου ζ.

ζ) Στο ΥπΑΑΤ συνιστάται Επιτροπή Εξέτασης Ενστάσεων κατά αιτήσεων καταχώρισης, τροποποίησης ή ακύρωσης ονομασιών ΠΟΠ ΠΓΕ και ΕΠΙΠ, η οποία συγκροτείται με απόφαση του ΥπΑΑΤ και αποτελείται από:

- ένα Νομικό Σύμβουλο του Κράτους ή Πάρεδρο του Νομικού Συμβουλίου του Κράτους που υπηρετεί στο Ειδικό Γραφείο Ενωσιακού Δικαίου στο Υπουργείο Αγροτικής Ανάπτυξης και Τροφίμων, ως πρόεδρο,

- ένα γεωπόνο του Τμήματος ΠΟΠ-ΠΓΕ-ΕΠΙΠ ως μέλος,

- έναν υπάλληλο της Διεύθυνσης Νομοθετικής Πρωτοβουλίας και Διαχείρισης Παραβάσεων του ΥπΑΑΤ ως μέλος.

Χρέη εισηγητή ασκεί υπάλληλος του τμήματος ΠΟΠ/ΠΓΕ/ΕΠΙΠ και χρέη γραμματέα υπάλληλος της Δ/νσης Συστημάτων Ποιότητας και Βιολογικής Γεωργίας, οι οποίοι ορίζονται με απόφαση του Προϊσταμένου της εν λόγω Διεύθυνσης.

Η Επιτροπή εξετάζει νόμω και ουσία τις ενστάσεις και αποφασίζει εντός πέντε (5) μηνών από τη λήξη της προθεσμίας για την υποβολή ενστάσεων**.** Στην περίπτωση κατά την οποία κατά την διαδικασία εξέτασης των ενστάσεων, η Επιτροπή κρίνει ότι υφίστανται παραλείψεις ή πρόδηλα λάθη στην αίτηση, τα οποία δεν επηρεάζουν τα ουσιώδη στοιχεία της και δεν οδηγούν στην ανάγκη δημοσιοποίησης εκ νέου των προδιαγραφών του προϊόντος, μπορεί να ζητήσει την διόρθωσή της από τον αιτούντα ως προς τα συγκεκριμένα σημεία.

Κατά την εξέταση των ενστάσεων, η Επιτροπή δύναται να ζητά από τους αιτούντες και ενιστάμενους οποιαδήποτε συμπληρωματικά στοιχεία ή έγγραφα κρίνονται απαραίτητα ή/και απαιτούνται, προκειμένου να κριθεί το βάσιμο ή μη της ένστασης που υποβλήθηκε, καθώς επίσης δύναται να ζητείται η συνδρομή φορέων, εμπειρογνωμόνων ή υπηρεσιών όταν κρίνεται απαραίτητο για την αξιολόγηση των ενστάσεων.

Οι αιτούντες και οι ενιστάμενοι, δύνανται να έχουν πρόσβαση σε όλα τα στοιχεία του φακέλου, κατόπιν αίτησής τους.

η) Η απόφαση της Επιτροπής είναι ανέκκλητη και διαβιβάζεται άμεσα στο Τμήμα ΠΟΠ-ΠΓΕ-ΕΠΙΠ για τις περαιτέρω ενέργειες, σύμφωνα με την περ. θ. Το Τμήμα ΠΟΠ-ΠΓΕ-ΕΠΙΠ ενημερώνει τον αιτούντα και τον ενιστάμενο για το αποτέλεσμα της εξέτασης των ενστάσεων και αποστέλλει το πρακτικό της Επιτροπής, με ηλεκτρονική κοινοποίηση

Ο αιτών, κατόπιν της κοινοποίησης του πρακτικού της Επιτροπής από την αρμόδια Διεύθυνση, οφείλει να ανταποκριθεί εντός της τεθείσας από την Επιτροπή προθεσμίας, υποβάλλοντας στην Διεύθυνση Συστημάτων Ποιότητας και Βιολογικής Γεωργίας την διορθωμένη αίτηση ως προς τα σημεία που έχει επισημάνει η Επιτροπή.

θ) Με απόφαση του Υπουργού Αγροτικής Ανάπτυξης και Τροφίμων, μετά από εισήγηση της Διεύθυνσης Συστημάτων Ποιότητας και Βιολογικής Γεωργίας, η ένσταση γίνεται δεκτή ή απορρίπτεται διότι δεν πληροί τις προϋποθέσεις. Η ως άνω απόφαση δημοσιοποιείται κατά τα οριζόμενα στην παρ. β, αναρτάται στη Διαύγεια και επιδίδεται στον αιτούντα και στον ενιστάμενο με συστημένη επιστολή.

ι) Για τα αιτήματα καταχώρισης που γίνονται αποδεκτά, διαβιβάζονται στην Ευρωπαϊκή Επιτροπή τα στοιχεία και τα έγγραφα που αναφέρονται στο άρθρο 8 του Βασικού Κανονισμού για τα ΠΟΠ/ΠΓΕ και στο άρθρο 20 του Βασικού Κανονισμού για τα ΕΠΙΠ, καθώς και η σχετική απόφαση του Υπουργού Αγροτικής Ανάπτυξης και Τροφίμων.

ια) Με απόφαση του Υπουργού Αγροτικής Ανάπτυξης και Τροφίμων προσδιορίζεται η μορφή του εντύπου της ένστασης της περ. γ της παρ. 5.

4.2 Δεύτερο Στάδιο: Αξιολόγηση των αιτημάτων από την Ευρωπαϊκή Επιτροπή

α) Εφόσον, η αρμόδια Υπηρεσία της Ευρωπαϊκής Επιτροπής ζητήσει συμπληρωματικά στοιχεία ή διευκρινήσεις για ένα αίτημα καταχώρισης, η Διεύθυνση Συστημάτων Ποιότητας και Βιολογικής Γεωργίας επικοινωνεί με τους αιτούντες για τη συμπλήρωση των ζητούμενων στοιχείων ή τις διευκρινίσεις που απαιτούνται και αφού τα αξιολογήσει σύμφωνα με τη διαδικασία της περ. α της υποπαρ. 4.1, τα διαβιβάζει στην Ευρωπαϊκή Επιτροπή.

β) Στην περίπτωση που κατά την διαδικασία της αξιολόγησης από την Ευρωπαϊκή Επιτροπή επέλθουν ουσιαστικές τροποποιήσεις στις προδιαγραφές του προϊόντος σε σχέση με τις αρχικά δημοσιοποιημένες σε εθνικό επίπεδο, η ως άνω Διεύθυνση επαναδημοσιοποιεί τις επικαιροποιημένες προδιαγραφές με τη διαδικασία που ορίζεται περ. β της υπαπαρ. 4.1. Ουσιώδεις μεταβολές στις προδιαγραφές θεωρούνται αυτές που περιγράφονται στην παρ. 2 του άρθρου 53 του Βασικού Κανονισμού. Οι ενστάσεις υποβάλλονται εντός προθεσμίας είκοσι (20) ημερών από τη δημοσιοποίηση και αφορούν μόνο στις τροποποιήσεις των προδιαγραφών του προϊόντος που προέκυψαν από την αξιολόγηση της Ευρωπαϊκής Επιτροπής. Η Επιτροπή Εξέτασης Ενστάσεων αποφασίζει εντός διμήνου από την λήξη της προθεσμίας υποβολής τυχόν ενστάσεων εφαρμοζομένων αναλόγως των περ. ζ, η, θ, ι της υποπαρ. 4.1.

γ) Στην περίπτωση που κατά την διαδικασία της αξιολόγησης από την Ευρωπαϊκή Επιτροπή ένα αίτημα δε γίνει δεκτό για οποιονδήποτε λόγο από την Ευρωπαϊκή Επιτροπή, με απόφαση του Υπουργού Αγροτικής Ανάπτυξης και Τροφίμων ανακαλείται η απόφαση που έχει εκδοθεί στο πρώτο στάδιο.

δ) Σε περίπτωση ένστασης κράτους – μέλους ή τρίτης χώρας ή φυσικού ή νομικού προσώπου τρίτης χώρας κατά ελληνικής αίτησης, η Διεύνση Συστημάτων Ποιότητας και Βιολογικής Γεωργίας, σε συνεργασία με τον αιτούντα ή και με σχετικούς φορείς, επιστημονικά ιδρύματα και υπηρεσίες που κρίνει αναγκαίο, εξετάζει τους προβαλλόμενους στην ένσταση λόγους και απαντά σχετικά στην Ευρωπαϊκή Επιτροπή.

ε) Μια ονομασία θεωρείται προστατευόμενη, κατά την έννοια του Βασικού Κανονισμού, εφόσον γίνει αποδεκτή από την Ευρωπαϊκή Επιτροπή και δημοσιευθεί η καταχώρισή της στην Επίσημη Εφημερίδα της Ε.Ε., οπότε και συμπεριλαμβάνεται στο ενωσιακό μητρώο των ΠΟΠ/ΠΓΕ/ΕΠΙΠ.

στ) Μέχρι την οριστική έγκριση ή απόρριψη του αιτήματος από την Ευρωπαϊκή Επιτροπή, δεν δύναται να υποβληθεί άλλη αίτηση καταχώρισης για συγκρίσιμο προϊόν με την ίδια ονομασία.

**Άρθρο 6**

**Δικαιούχοι και δικαιολογητικά τροποποίησης προδιαγραφών**

**Προϊόντων ΠΟΠ, ΠΓΕ και ΕΠΙΠ**

1. Μία ομάδα, ή ένα φυσικό ή νομικό πρόσωπο που πληροί τις προϋποθέσεις του σημείου 2 του άρθρου 3 και της παρ.1 του άρθρου 49 του «Βασικού Κανονισμού» και έχουν έννομο συμφέρον μπορούν να υποβάλλουν αίτημα τροποποίησης των προδιαγραφών Προϊόντων ΠΟΠ/ΠΓΕ και ΕΠΙΠ σύμφωνα με το άρθρο 53 του Βασικού Κανονισμού και τα άρθρα 6 του Καν. (ΕΕ) 664/2014 και 10 του Καν.(ΕΕ) 668/2014. Το αίτημα τροποποίησης κατατίθεται στην Διεύθυνση Συστημάτων Ποιότητας και Βιολογικής Γεωργίας του Υπουργείου Αγροτικής Ανάπτυξης και Τροφίμων σε ένα αντίτυπο καθώς και σε ηλεκτρονική μορφή.

2. Στην περίπτωση που πρόκειται για μια ή περισσότερες τροποποιήσεις των προδιαγραφών που δεν είναι ήσσονος σημασίας σύμφωνα με την παρ. 2 του άρθρου 53 του «Βασικού Κανονισμού», η αίτηση τροποποίησης συνοδεύεται από τα παρακάτω δικαιολογητικά:

Ι) Για τις αιτήσεις Προϊόντων ΠΟΠ και ΠΓΕ:

α) Αίτηση για έγκριση τροποποίησης προδιαγραφών μη ήσσονος σημασίας.

β) Ενιαίο Έγγραφο.

γ) Επικαιροποιημένες προδιαγραφές του προϊόντος που περιλαμβάνονται όλα τα στοιχεία που αναφέρονται στην παρ. 1 του άρθρου 7 του Βασικού Κανονισμού

δ) Αποδεικτικό έγγραφο της νομικής μορφής της ομάδας από το οποίο να προκύπτει ότι πληρούται η προϋπόθεση της παρ.2 του άρθρου 3 του Βασικού Κανονισμού.

ε) Δήλωση του αιτούντα, ότι πληρούνται οι όροι της παρ. 1 του άρθρου 49 του Βασικού Κανονισμού, στην περίπτωση που πρόκειται για ένα μοναδικό φυσικό ή νομικό πρόσωπο και τη σχετική τεκμηρίωση.

Η αίτηση τροποποίησης υποβάλλεται σύμφωνα με τη διαδικασία που περιγράφεται στην παρ. 4 του άρθρου 5.

ΙΙ) Για τις αιτήσεις ΕΠΙΠ:

α) Αίτηση για έγκριση τροποποίησης προδιαγραφών μη ήσσονος σημασίας.

β) Επικαιροποιημένες προδιαγραφές προϊόντος που θα περιλαμβάνουν όλα τα στοιχεία που αναφέρονται στην παρ. 1 του άρθρου 19 του Βασικού Κανονισμού.

γ) Αποδεικτικό έγγραφο της νομικής μορφής της ομάδας ώστε να προκύπτει ότι πληρούται η προϋπόθεση της παρ.2 του άρθρου 3 του Βασικού Κανονισμού.

δ) Δήλωση του αιτούντα, ότι πληρούνται οι όροι της παρ. 1 του άρθρου 49 του Βασικού Κανονισμού, στην περίπτωση που πρόκειται για ένα μοναδικό φυσικό ή νομικό πρόσωπο, με σχετική τεκμηρίωση.

Η αίτηση τροποποίησης υποβάλλεται σύμφωνα με τη διαδικασία που περιγράφεται στην υποπαρ. 4.1 της παρ. 4 του άρθρου 5 της παρούσας, εκτός από την δημοσιοποίηση της περ. β της υποπαρ. 4 της παρ. 4 του άρθρου 5 όπου εκτός από τις προδιαγραφές δημοσιοποιείται και η αίτηση τροποποίησης.

Ένσταση κατά αιτήματος για έγκριση τροποποίησης προδιαγραφών μη ήσσονος σημασίας μιας ΠΟΠ/ΠΓΕ/ΕΠΙΠ καταχωρισμένης ονομασίας, συντάσσεται σύμφωνα με το Υπόδειγμα ΙV της παρούσας.

3. Στην περίπτωση που πρόκειται για μια ή περισσότερες τροποποιήσεις των προδιαγραφών που είναι ήσσονος σημασίας, σύμφωνα με τα οριζόμενα στην παρ. 2 του άρθρο 53 του Βασικού Κανονισμού, η αίτηση τροποποίησης συνοδεύεται από τα παρακάτω δικαιολογητικά:

Ι) Για τις αιτήσεις ΠΟΠ/ΠΓΕ:

α) Αίτηση για έγκριση τροποποίησης ήσσονος σημασίας

β) Ενιαίο Έγγραφο, όπου απαιτείται

γ) Επικαιροποιημένες προδιαγραφές του προϊόντος, που περιλαμβάνονται όλα τα στοιχεία που αναφέρονται στο άρθρο 7 παρ. 1 του Βασικού Κανονισμού.

δ) Αποδεικτικό έγγραφο της νομικής μορφής της ομάδας ώστε να πληρείται η προϋπόθεση της παρ.2 του άρθρου 3 του Βασικού Κανονισμού.

ε) Δήλωση του αιτούντα, ότι πληρούνται οι όροι του της παρ. 1 άρθρου 49 του Βασικού Κανονισμού, στην περίπτωση που πρόκειται για ένα μοναδικό φυσικό ή νομικό πρόσωπο και τη σχετική τεκμηρίωση.

ΙΙ) Για τις αιτήσεις ΕΠΙΠ:

α) Αίτηση για έγκριση τροποποίησης προδιαγραφών ήσσονος σημασίας.

β) Επικαιροποιημένες προδιαγραφές προϊόντος που περιλαμβάνονται όλα τα στοιχεία που αναφέρονται στην παρ. 1 του άρθρου 19 του Βασικού Κανονισμού.

γ) Αποδεικτικό έγγραφο της νομικής μορφής της ομάδας ώστε να πληρείται η προϋπόθεση της παρ.2 του άρθρου 3 του Βασικού Κανονισμού.

δ) Δήλωση του αιτούντα, ότι πληρούνται οι όροι του άρθρου 49 παρ. 1 του «Βασικού Κανονισμού», στην περίπτωση που πρόκειται για ένα μοναδικό φυσικό ή νομικό πρόσωπο και τη σχετική τεκμηρίωση.

4. Για την εξέταση του αιτήματος τροποποίησης προδιαγραφών ήσσονος σημασίας ακολουθείται η διαδικασία της υποπαρ. 4.1 του άρθρου 5 με εξαίρεση το τμήμα της διαδικασίας που περιγράφεται στις περ. δ, ε και στ και της δημοσιοποίησης της περ. β της υποπαρ. 4.1 παρ. 4 του άρθρου 5, όπου εκτός από τις προδιαγραφές δημοσιοποιείται και η αίτηση τροποποίησης.

Στην περίπτωση που το αίτημα για έγκριση τροποποίησης των προδιαγραφών ήσσονος σημασίας δεν προέρχεται από την ομάδα που είχε υποβάλλει την αρχική αίτηση καταχώρισης της ονομασίας ή την τυχόν διάδοχη νομική μορφή της, η Διεύθυνση Συστημάτων Ποιότητας και Βιολογικής Γεωργίας διαβιβάζει το αίτημα με ηλεκτρονική κοινοποίηση στην εν λόγω ομάδα, προκειμένου να διατυπώσει τις παρατηρήσεις της επί του αιτήματος εντός προθεσμίας. Στη συνέχεια, αφού ληφθούν υπόψη οι τυχόν παρατηρήσεις της αρχικής ομάδας η ως άνω Διεύθυνση αξιολογεί και δημοσιοποιεί το αίτημα σύμφωνα με τις περ. α και β της υποπαρ. 4.1 παρ. 4 του άρθρου 5. Τυχόν ένσταση στο στάδιο αυτό υποβάλλεται κατά τα οριζόμενα στην περ. γ της υποπαρ. 4.1 της παρ. 4 του άρθρου 5 εντός 20 ημερών από την ημερομηνία δημοσιοποίησης και πρέπει να αφορά στις συγκεκριμένες τροποποιήσεις των προδιαγραφών του προϊόντος που προκύπτουν με βάση το αίτημα. Η Επιτροπή Εξέτασης Ενστάσεων του της περ. ζ της υποπαρ. 4.1 παρ. 4 άρθρου 4 συνεδριάζει εντός 2 μηνών από τη λήξη της προθεσμίας υποβολής ενστάσεων.

Εφόσον το αίτημα τροποποίησης γίνει αποδεκτό, η Διεύθυνση Συστημάτων Ποιότητας και Βιολογικής Γεωργίας διαβιβάζει το αίτημα στην Ευρωπαϊκή Επιτροπή για να το εγκρίνει ή να το απορρίψει εντός προθεσμίας τριών μηνών, σύμφωνα με τα οριζόμενα στο τρίτο και τέταρτο εδάφιο της παρ. 2 του άρθρου 6 του Καν(ΕΕ)664/2014.

5. Στην περίπτωση που το αίτημα τροποποίησης αφορά προσωρινή τροποποίηση των προδιαγραφών λόγω επιβολής υποχρεωτικών υγειονομικών ή φυτοϋγειονομικών μέτρων ή αφορά τροποποιήσεις που συνδέονται με θεομηνίες ή δυσμενείς καιρικές συνθήκες, οι οποίες αναγνωρίζονται επίσημα από τις αρμόδιες αρχές, συνοδεύεται από τα παρακάτω δικαιολογητικά:

α) Αίτηση-ανακοίνωση προσωρινής τροποποίησης στην οποία παρέχεται λεπτομερής περιγραφή και οι λόγοι κάθε προτεινόμενης προσωρινής τροποποίησης, καθώς και περιγραφή και εκτίμηση των συνεπειών της, όσον αφορά τις απαιτήσεις και τα κριτήρια βάσει των οποίων υπάγεται το προϊόν στο σύστημα ποιότητας (ΠΟΠ ή ΠΓΕ ή ΕΠΙΠ. Επίσης παρέχεται λεπτομερής περιγραφή των μέτρων που δικαιολογούν τις προσωρινές τροποποιήσεις και αιτιολόγηση της ανάγκης να ληφθούν αυτά τα μέτρα καθώς και η σχέση των εν λόγω μέτρων και της προτεινόμενης προσωρινής τροποποίησης.

β) Αποδεικτικά στοιχεία των υγειονομικών και φυτοϋγειονομικών μέτρων και καθώς και οποιοδήποτε στοιχείο επιβεβαιώνει την επίσημη αναγνώριση από δημόσια αρχή της συνδρομής θεομηνίας ή δυσμενών καιρικών συνθηκών.

γ) Επικαιροποιημένες προδιαγραφές του προϊόντος, που περιλαμβάνουν όλα τα στοιχεία που αναφέρονται στην παρ. 1 του άρθρου 7 του Βασικού Κανονισμού για τα Προϊόντα ΠΟΠ ΠΓΕ και στην παρ. 1 του άρθρου 19 του Βασικού Κανονισμού για τα ΕΠΙΠ.

δ) Αποδεικτικό έγγραφο της νομικής μορφής της ομάδας ώστε να πληρούται η προϋπόθεση της παρ.2 του άρθρου 3 του «Βασικού Κανονισμού».

Το αίτημα εξετάζεται κατά προτεραιότητα από τη Διεύθυνση Συστημάτων Ποιότητας και Βιολογικής Γεωργίας και στην περίπτωση που κρίνεται αποδεκτό, η ως άνω Διεύθυνση εισηγείται στον Υπουργό Αγροτικής Ανάπτυξης και Τροφίμων την έκδοση της σχετικής απόφασης. Εφόσον το αίτημα τροποποίησης γίνει δεκτό από τον Υπουργό Αγροτικής Ανάπτυξης και Τροφίμων, ενημερώνεται σχετικά η Ε. Επιτροπή σύμφωνα με το άρθρο 6 παρ. 3 δεύτερο εδάφιο του Καν(ΕΕ) 664/2014 και το άρθρο 10 παρ.3 του Καν(ΕΕ) 668/2014.

6. Με απόφαση του Υπουργού Αγροτικής Ανάπτυξης και Τροφίμων προσδιορίζεται η μορφή των εντύπων της αίτησης για έγκριση τροποποίησης προδιαγραφών ήσσονος σημασίας και μη ήσσονος σημασίας για Προϊόντα ΠΟΠ, ΠΓΕ και για ΕΠΙΠ αντίστοιχα σύμφωνα με την παρ. 2, το υπόδειγμα ένστασης της παρ. 4 καθώς και η μορφή της αίτησης - ανακοίνωση προσωρινής τροποποίησης της περ. α της παρ. 5.

**Άρθρο 7**

**Διαδικασία ακύρωσης**

1. Κάθε φυσικό ή νομικό πρόσωπο που έχει έννομο συμφέρον μπορεί να ζητήσει την ακύρωση μιας ονομασίας ΠΟΠ, ΠΓΕ ή ΕΠΙΠ.

2. Η αίτηση ακύρωσης κατατίθεται στη Διεύθυνση Συστημάτων Ποιότητας και Βιολογικής Γεωργίας και συνοδεύεται από αποδεικτικά στοιχεία που τεκμηριώνουν την ύπαρξη έννομου συμφέροντος του αιτούντος την ακύρωση καθώς και τους λόγους ακύρωσης όπως αναφέρονται στο άρθρο 54 του Βασικού Κανονισμού, σε ένα (1) αντίτυπο και σε ηλεκτρονική μορφή.

3. Για την εξέταση της αίτησης ακύρωσης και των ενστάσεων που υποβάλλονται κατά αυτής εφαρμόζεται αναλογικά η διαδικασία που αναφέρεται στο άρθρο 5 της παρούσας.

4. Αιτιολογημένες δηλώσεις ένστασης όσον αφορά την ακύρωση γίνονται αποδεκτές μόνον εφόσον τεκμηριώνουν την συνεχή εμπορική εξάρτηση του ενδιαφερόμενου από την καταχωρισμένη ονομασία.

5. Από την ημερομηνία δημοσίευσης της απόφασης της Ευρωπαϊκής Επιτροπής στην Επίσημη Εφημερίδα της Ε.Ε. με την οποία γίνεται δεκτή η αίτηση ακύρωσης μιας ΠΟΠ, ΠΓΕ ή ΕΠΙΠ, παύει η προστασία αυτής και ανακαλείται η σχετική απόφαση με την οποία είχε γίνει δεκτή η αίτηση καταχώρισης ως ΠΟΠ ή ΠΓΕ ή ΕΠΙΠ.

6. Με απόφαση του Υπουργού Αγροτικής Ανάπτυξης και Τροφίμων προσδιορίζεται η μορφή των εντύπων της αίτησης ακύρωσης της παρ. 2 και της ένστασης της παρ. 3.

## ΚΕΦΑΛΑΙΟ Γ’

**Πιστοποίηση - Υποχρεώσεις Επιχειρήσεων**

**Άρθρο 8**

**Πιστοποίηση**

1. Κάθε ενδιαφερόμενος να παράγει Προϊόντα ΠΟΠ/ΠΓΕ ή ΕΠΙΠ ή/και να διακινεί μη προσυσκευασμένα ή/και να συσκευάζει Προϊόντα ΠΟΠ/ΠΓΕ ή ΕΠΙΠ με σκοπό την εμπορία χρησιμοποιώντας αντίστοιχες καταχωρισμένες ονομασίες, ενδείξεις, το αντίστοιχο ενωσιακόσύμβολο, καθώς και το σήμα του ΕΛΓΟ-ΔΗΜΗΤΡΑ (AGROCERT), υποχρεούται να λάβει αντίστοιχη Πιστοποίηση από τον ΕΛΓΟ-ΔΗΜΗΤΡΑ και στην συνέχεια να ενταχθεί στο σύστημα ελέγχου.

2. Των υποχρέωσεων της παρ. 1 εξαιρούνται οι κάτοχοι γεωργικών εκμεταλλεύσεων ή επιχειρήσεων που δραστηριοποιούνται αποκλειστικά και μόνον στην πρωτογενή παραγωγή γεωργικών προϊόντων, χωρίς να εμπλέκονται σε καμία περαιτέρω δραστηριότητα μεταποίησης, επεξεργασίας, συσκευασίας, υποσυσκευασίας ή επισήμανσης αυτών με ενδείξεις ΠΟΠ/ΠΓΕ ή ΕΠΙΠ.

3. Προς τον σκοπό λήψης Πιστοποίησης, η ενδιαφερόμενη επιχείρηση υποβάλλει «Αίτηση για Ένταξη στο Σύστημα Ελέγχου και Πιστοποίησης Προϊόντων ΠΟΠ/ΠΓΕ/ΕΠΙΠ» («Αίτηση») προς τον ΕΛΓΟ-ΔΗΜΗΤΡΑ στην οποία προσδιορίζονται υποχρεωτικά οι εγκαταστάσεις τις οποίες η ενδιαφερόμενη επιχείρηση πρόκειται να χρησιμοποιήσει. Οι αιτήσεις υποβάλλονται, τουλάχιστον τρεις (3) μήνες πριν από την σκοπούμενη έναρξη της δραστηριότητας εφόσον αυτή είναι η παραγωγή Προϊόντων ΠΟΠ/ΠΓΕ ή ΕΠΙΠ, ενώ Αιτήσεις που αφορούν σε διακίνηση μη προσυσκευασμένων ή/και σε συσκευασία Προϊόντων ΠΟΠ/ΠΓΕ ή ΕΠΙΠ με σκοπό την εμπορία, υποβάλλονται τουλάχιστον ένα (1) μήνα πριν την σκοπούμενη έναρξη της δραστηριότητας.

4. Με την Αίτηση, υποβάλλονται όλα τα προβλεπόμενα δικαιολογητικά ανά κατηγορία Προϊοντος ΠΟΠ/ΠΓΕ ή ΕΠΙΠ. Σε κάθε περίπτωση ο Αιτών υποβάλλει πλήρη στοιχεία των μελών της διοίκησης του (περιλαμβανομένων και όλων των διευθυντικών του στελεχών χωρίς εξουσία εξουσία εκπροσώπησης) και της μετοχικής ή εταιρικής του σύνθεσης ή τα μελών του (εφόσον είναι νομικό πρόσωπο) μέχρι φυσικού προσώπου, εφαρμοζομένης αναλόγως της παρ. 9.

Με την Αίτηση ο αιτών γνωστοποιεί υποχρεωτικά και ηλεκτρονική διεύθυνση επικοινωνίας. Όλες οι κοινοποιήσεις που γίνονται ηλεκτρονικά σύμφωνα με τον παρόντα νόμο, πραγματοποιούνται έγκυρα, εφόσον αποστέλλονται στην ηλεκτρονική αυτή διεύθυνση, εκτός εάν η επιχείρηση γνωστοποιήσει εγγράφως με συστημένη επιστολή με απόδειξη παραλαβής νέα ηλεκτρονική διεύθυνση στον ΕΛΓΟ-ΔΗΜΗΤΡΑ, οπότε οι ηλεκτρονικές κοινοποιήσεις πραγματοποιούνται έγκυρα στην νέα αυτή διεύθυνση.

Με απόφαση του Υπουργού Αγροτικής Ανάπτυξης και Τροφίμων καθορίζονται η μορφή της Αίτησης και τα συνυποβαλλόμενα με αυτήν δικαιολογητικά, ανάλογα με την αιτούμενη Πιστοποίηση, σύμφωνα με τον Βασικό Κανονισμό και τις ισχύουσες ενωσιακές και εθνικές διατάξεις για το αντίστοιχο Προϊόν ΠΟΠ/ΠΓΕ και ΕΠΙΠ.

5. Ο ΕΛΓΟ-ΔΗΜΗΤΡΑ, προβαίνει σε έλεγχο των δικαιολογητικών που υποβάλλονται με την Αίτηση. Σε περίπτωση που δεν πληρούνται οι απαιτήσεις της παρ. 3 και 4 ο ΕΛΓΟ-ΔΗΜΗΤΡΑ γνωστοποιεί τον αιτούντα ηλεκτρονικά τις ελλείψεις που έχει διαπιστώσει, παρέχοντάς του συγχρόνως προθεσμία συμπλήρωσής τους που δεν υπερβαίνει τις δεκαπέντε (15) ημέρες από την ημερομηνία αποστολής της γνωστοποίησης αυτής. Εφόσον οι ελλείψεις δεν συμπληρώνονται από τον αιτούντα εντός της τεθείσας προθεσμίας, η αίτηση απορρίπτεται αιτιολογημένα με απόφαση του ΕΛΓΟ-ΔΗΜΗΤΡΑ, η οποία κοινοποιείται στον αιτούντα ηλεκτρονικά.

6. Εφόσον η αίτηση κριθεί ως αποδεκτή σύμφωνα με την παρ. 5, ο ΕΛΓΟ-ΔΗΜΗΤΡΑ πραγματοποιεί επιτόπιο έλεγχο στις εγκαταστάσεις του αιτούντα («έλεγχος αξιολόγησης»). Ο έλεγχος αφορά στην εξακρίβωση της δυνατότητας της συγκεκριμένης επιχείρησης να παράγει σύμφωνα με τις προϋποθέσεις και προδιαγραφές του παρόντα νόμου, του Βασικού Κανονισμού και του εθνικού ή και ενωσιακού νομοθετικού και κανονιστικού πλαισίου που διέπει τα Προϊόντα ΠΟΠ, ΠΓΕ ή ΕΠΙΠ για τα οποία ενδιαφέρεται ο αιτών να λάβει Πιστοποίηση. Με βάση τα πορίσματα του ελέγχου αξιολόγησης, ο ΕΛΓΟ-ΔΗΜΗΤΡΑ προβαίνει σε χορήγηση ή μη Πιστοποίησης με αιτιολογημένη απόφασή του η οποία κοινοποιείται στον αιτούντα ηλεκτρονικά.

Ο ενδιαφερόμενος του οποίου η αίτηση απορρίφθηκε, είτε κατά το στάδιο αξιολόγησης αυτής, είτε μετά τη διενέργεια επιτόπιου ελέγχου, μπορεί να υποβάλλει εκ νέου αίτηση εντός τριων (3) μηνών από την ημερομηνία της απόφασης με την οποία απορρίφθηκε η προηγούμενη αίτησή του.

7. Ο ΕΛΓΟ-ΔΗΜΗΤΡΑ, εφόσον η αίτηση της επιχείρησης γίνει δεκτή, καταχωρίζει την επιχείρηση στο «Μητρώο Εγκεκριμένων Επιχειρήσεων και Δικαιούχων Χρήσης των Ενδείξεων ΠΟΠ/ΠΓΕ/ΕΠΙΠ» ανάλογα με το είδος του προϊόντος και τη δραστηριότητα της επιχείρησης και εκδίδει σχετική απόφαση Πιστοποίησης της επιχείρησης, την οποία αποστέλλει ηλεκτρονικά στην Επιχείρηση.

8. Η Πιστοποίηση έχει διάρκεια ισχύος τρία (3) έτη από την ημερομηνία έκδοσής της και είναι δυνατόν να ανανεωθεί για τριετείς περιόδους απεριόριστα, τηρούμενης για τους σκοπούς της ανανέωσης, της διαδικασίας του παρόντος άρθρου για την χορήγηση Πιστοποίησης.

9. Σε περίπτωση που η Αίτηση επιχείρησης (η «Αιτούσα») περιλαμβάνει την χρήση εγκαταστάσεων τις οποίες χρησιμοποιούσε άλλη επιχείρηση (η «Ελεγχθείσα Επιχείρηση») για ίδια Προϊόντα ΠΟΠ/ΠΓΕ ή ΕΠΙΠ, σε σχέση με τα οποία έχει επιβληθεί στην Ελεγχθείσα Επιχείρηση είτε ι) το μέτρο της προσωρινής αφαίρεσης Πιστοποίησης σύμφωνα με την περ. δ της παρ. 1 του άρθρου 20, είτε ιι) η κύρωση της αφαίρεσης Πιστοποίησης, σύμφωνα με την παρ. 6 του άρθρ. 26 και υπολείπονται τουλάχιστον δύο (2) μήνες από την συμπλήρωση του χρόνου αφαίρεσης είτε ιιι) η κύρωση της ανάκλησης πιστοποίησης σύμφωνα με τις διατάξεις της κοινής απόφασης των Υπουργών Εσωτερικών, Δημόσιας Διοίκησης και Αποκέντρωσης, Οικονομίας και Οικονομικών και Αγροτικής Ανάπτυξης και Τροφίμων με αριθ. 261611/22.3.2007 (Β’ 406) και η ανάκληση είναι εν ισχύ, ανεξαρτήτως αν τα ανωτέρω μέτρα ή κυρώσεις έχουν ανασταλεί δικαστικά ή όχι, η Αιτούσα συνυποβάλλει με την Αίτηση τα εξής στοιχεία:

α) Νόμιμη σύμβαση με την Ελεγχθείσα Επιχείρηση, δυνάμει της οποίας η Αιτούσα αποκτά από την Ελεγχθείσα Επιχείρηση τουλάχιστον το δικαίωμα χρήσης των εγκαταστάσεών της (ενδεικτικά σύμβαση αγοραπωλησίας ή μίσθωσης). Η σύμβαση αυτή πρέπει να προσδιορίζει σε κάθε περίπτωση πλήρως το συμβατικό αντάλλαγμα και τον τρόπο καταβολής του.

β) Πλήρη στοιχεία, τα οποία να αποδεικνύουν το ιδιοκτησιακό καθεστώς της μέχρι φυσικού προσώπου, περιλαμβανομένου κάθε ενδιαμέσου νομικού προσώπου. Οι σχετικές πληροφορίες πρέπει να είναι πλήρεις, ακριβείς και επίκαιρες και να υποστηρίζονται υποχρεωτικά από επίσημα έγγραφα, ιδίως καταστατικά έγγραφα εταιρειών, πιστοποιητικά επισήμων μητρώων εταιρειών φέροντα νόμιμες πιστοποιήσεις, όπως Επισημείωση (Apostille) όπου αυτή προβλέπεται. Οι πληροφορίες αυτές περιλαμβάνουν τουλάχιστον το ονοματεπώνυμο, την ημερομηνία γέννησης, την υπηκοότητα και τη χώρα διαμονής του φυσικού προσώπου, καθώς επίσης και το είδος και την έκταση των δικαιωμάτων που κατέχει. Η ανωτέρω υποχρέωση δεν ισχύει κατά το μέρος που η Αιτούσα αποδεικνύει με τρόπο πλήρη, ακριβή και επίκαιρο ότι μετοχές, μερίδια ή άλλη συμμετοχή ή δικαιώματα ψήφου ή άλλα ιδιοκτησιακά δικαιώματα, ανήκουν αμέσως ή εμμέσως μέσω παρένθετου νομικού προσώπου, σε εισηγμένη εταιρεία σε ρυθμιζόμενη αγορά που υπόκειται σε απαιτήσεις γνωστοποίησης, σύμφωνα με την ενωσιακή νομοθεσία ή ισοδύναμα διεθνή πρότυπα ή εταιρεία που διαπραγματεύεται σε Πολυμερή Μηχανισμό Διαπραγμάτευσης και υπόκειται σε απαιτήσεις γνωστοποίησης ισοδύναμες αυτών της ρυθμιζόμενης αγοράς.

γ) Τα στοιχεία των προσώπων στα οποία έχει ανατεθεί η διοίκηση της Αιτούσας (ενδεικτικά τα μέλη του διοικητικού συμβουλίου και λοιπά πρόσωπα στα οποία έχουν εκχωρηθεί αρμοδιότητες εκπροσώπησης ή διαχειριστές) περιλαμβανομένων σε κάθε περίπτωση και των διευθυντικών στελεχών της χωρίς εξουσία εξωτερικής εκπροσώπησης. Οι ανωτέρω πληροφορίες πρέπει να είναι πλήρεις, ακριβείς και επίκαιρες και να υποστηρίζονται με επίσημα έγγραφα κατά την έννοια της περ. β. Εφόσον στη διοίκηση της αιτούσας συμμετέχει νομικό πρόσωπο, προσκομίζονται στοιχεία για το ιδιοκτησιακό του καθεστώς μέχρι φυσικού προσώπου, εφαρμοζομένης ανάλογα της περ. β.

10. Σε περίπτωση που τα στοιχεία που υποβάλλει η Αιτούσα σύμφωνα με την παρ. 9 είναι ελλιπή, Ο ΕΛΓΟ-ΔΗΜΗΤΡΑ την καλεί με ηλεκτρονική κοινοποίηση να συμπληρώσει τις ελλείψεις εντός δεκαπέντε (15) ημερών από την ημερομηνία λήψης της πρόσκλησης, προσδιορίζοντας συγχρόνως ποιες είναι οι ελλείψεις αυτές. Σε περίπτωση που η Αιτούσα δεν προσκομίσει πλήρη στοιχεία εντός της προθεσμίας αυτής, η Αίτηση απορρίπτεται με αιτιολογημένη απόφαση του ΕΛΓΟ-ΔΗΜΗΤΡΑ. Σε κάθε περίπτωση, ο ΕΛΓΟ-ΔΗΜΗΤΡΑ δικαιούται να ζητήσει από την Αιτούσα και οποιαδήποτε άλλα συμπληρωματικά στοιχεία κρίνει αναγκαία για τις ανάγκες εφαρμογής της παρ. 9.

11. Ο ΕΛΓΟ-ΔΗΜΗΤΡΑ με αιτιολογημένη απόφασή του απορρίπτει την Αίτηση σε περίπτωση που από τα στοιχεία που προσκόμισε η Αιτούσα σύμφωνα με τις παρ. 9 και 10, προκύπτει ότι:

α) Η Ελεγχθείσα Επιχείρηση ή/και μέτοχος, εταίρος της ή άλλο πρόσωπο που κατέχει δικαιώματα συμμετοχής σε αυτήν ή/και Συγγενικό Πρόσωπο ή/και Συνδεδεμένο Πρόσωπο, συμμετέχει αμέσως ή εμμέσως (μέσω παρένθετου νομικού προσώπου) στην Αιτούσα, μέσω της κατοχής ποσοστού μετοχών, μεριδίων ή άλλων συμμετοχών ή δικαιωμάτων ψήφου ή άλλων ιδιοκτησιακών δικαιωμάτων, εφόσον τα ποσοστά συμμετοχής των ανωτέρω προσώπων προστιθέμενα ανέρχονται τουλάχιστον σε ποσοστό 33%. Εξαιρείται η περίπτωση κατά την οποία, ποσοστό άνω του 50% των υπόλοιπων μετοχών, μεριδίων ή άλλων συμμετοχών ή δικαιωμάτων ψήφου ή άλλων ιδιοκτησιακών δικαιωμάτων στην Αιτούσα, κατέχεται από ένα μοναδικό πρόσωπο, το οποίο δεν έχει κάποια από τις προαναφερόμενες ιδιότητες.

β) Σε περίπτωση που η συμμετοχή της περ. α είναι μικρότερη του 33%, εφόσον στην διοίκηση της Αιτούσας συμμετέχει η Ελεγχθείσα Επιχείρηση ή/και μέτοχος ή εταίρος της ή/και Συγγενικό Πρόσωπο ή/και Συνδεδεμένο Πρόσωπο. Συμμετοχή στην διοίκηση σημαίνει η συμμετοχή σε διοικητικό συμβούλιο, η εκχώρηση αρμοδιοτήτων εκπροσώπησης, η ιδιότητα του διαχειριστή και η θέση διευθυντικού στελέχους.

12. Κατά την έννοια της παρ.11:

α) «Συγγενικό Πρόσωπο» είναι ο/η σύζυγος ή συγγενής εξ αίματος ή εξ αγχιστείας, σε ευθεία γραμμή απεριόριστα και εκ πλαγίου μέχρι και τετάρτου βαθμού του ιδιοκτήτη (σε περίπτωση ατομικής επιχείρησης) ή οποιουδήποτε μετόχου ή εταίρου ή μέλους της Ελεγχθείσας Επιχείρησης.

β) «Συνδεδεμένο Πρόσωπο» είναι κάθε πρόσωπο, το οποίο συμμετείχε στη διοίκηση της Ελεγχθείσας Επιχείρησης (ενδεικτικά διαχειριστής, μέλος διοικητικού συμβουλίου ή πρόσωπο στα οποίο είχαν εκχωρηθεί αρμοδιότητες εκπροσώπησης με οποιονδήποτε τρόπο) ή ήταν διευθυντικό στέλεχος της Ελεγχθείσας Επιχείρησης κατά το χρόνο επιβολής των μέτρων ή κυρώσεων που αναφέρονται στην παρ. 9, ανεξάρτητα αν έπαυσε να φέρει αυτή την ιδιότητα στην συνέχεια.

γ) Ως μέτοχος ή εταίρος της ή άλλο πρόσωπο που κατέχει δικαιώματα συμμετοχής ή ψήφου στην Ελεγχθείσα Επιχείρηση είναι κάθε φυσικό ή νομικό πρόσωπο που κατέχει μετοχές, εταιρικά μερίδια, μερίδες συμμετοχής ή άλλα δικαιώματα συμμετοχής άμεσα ή έμμεσα, μέσω κατοχής της πλειοψηφίας ανάλογων δικαιωμάτων παρένθετων νομικών προσώπων.

13. Ο ΕΛΓΟ-ΔΗΜΗΤΡΑ αρνείται τη χορήγηση Πιστοποίησης, σε περίπτωση που κατά της αιτούσας επιχείρησης εκκρεμεί διαδικασία για παράβαση που δύναται να επιφέρει την απαγόρευση Πιστοποίησης, μέχρι την έκδοση σχετικής απόφασης σύμφωνα με την παρ. 6 του άρθρου 26.

**Άρθρο 9**

**Μητρώο Εγκεκριμένων Επιχειρήσεων και**

**Δικαιούχων Χρήσης Ενδείξεων ΠΟΠ/ΠΓΕ/ΕΠΙΠ**

1. Ο ΕΛΓΟ-ΔΗΜΗΤΡΑ καταρτίζει και τηρεί επικαιροποιημένο «Μητρώο Εγκεκριμένων Επιχειρήσεων και Δικαιούχων Χρήσης Ενδείξεων ΠΟΠ/ΠΓΕ/ΕΠΙΠ». Η πρόσβαση στα στοιχεία του Μητρώου είναι ελεύθερη σε κάθε ενδιαφερόμενο, χωρίς να είναι απαραίτητη η επίκληση έννομου συμφέροντος. Το Μητρώο αναρτάται στην επίσημη ιστοσελίδα του ΕΛΓΟ-ΔΗΜΗΤΡΑ.

2. Στο «Μητρώο Εγκεκριμένων Επιχειρήσεων και Δικαιούχων Χρήσης Ενδείξεων ΠΟΠ/ΠΓΕ/ΕΠΙΠ» καταχωρίζονται οι επιχειρήσεις που έχουν ενταχθεί στο σύστημα ελέγχου μετά από τη σχετική χορήγηση Πιστοποίησης.

3. Στο «Μητρώο Εγκεκριμένων Επιχειρήσεων και Δικαιούχων Χρήσης Ενδείξεων ΠΟΠ/ΠΓΕ/ΕΠΙΠ» καταχωρίζονται τουλάχιστον τα εξής στοιχεία:

* Το ονομα (επί ατομικής επιχείρησης) ή επωνυμία και ο διακριτικός τίτλος της επιχείρησης,
* η έδρα της επιχείρησης
* η δραστηριότητα της επιχείρησης για την οποία έχει χορηγηθεί Πιστοποίηση
* το είδος και η ονομασία του Προϊόντος ΠΟΠ/ΠΓΕ ή ΕΠΙΠ και η κατηγορία ΠΟΠ/ΠΓΕ/ΕΠΙΠ στην οποία εμπίπτει
* η διάρκεια ισχύος της Πιστοποίησης, η ημερομηνία τυχόν ανάκλησής της σύμφωνα με τον παρόντα νόμο και ο χρόνος ισχύος της ανάκλησης αυτής, και

**Άρθρο 10**

### Προδιαγραφές - Ιχνηλασιμότητα

1. Οι Πιστοποιημένες Επιχειρήσεις τηρούν απαρέγκλιτα τις προδιαγραφές τις οποίες ο Βασικός Κανονισμός και η ενωσιακή και εθνική νομοθεσία προβλέπουν για το Προϊόν ΠΟΠ, ΠΓΕ ή ΕΠΙΠ ή/ και την δραστηριότητα την οποία εξασκούν, για το οποίο έχουν λάβει Πιστοποίηση.

2. Οι Πιστοποιημένες Επιχειρήσεις τηρούν επαρκή, ευχερώς προσβάσιμα στον έλεγχο, ακριβή και πλήρη αρχεία που αφορούν στους προμηθευτές πρώτης ύλης, στις εισερχόμενες ποσότητες και στην προέλευση των πρώτων υλών, στην κίνηση της παραγωγής και συσκευασίας των τελικών προϊόντων τους, καθώς και στους αποδέκτες και στον προορισμό των εξερχόμενων ποσοτήτων και τη σχέση μεταξύ κάθε παρτίδας εισροών πρώτων υλών και κάθε παρτίδας εκροών τελικού προϊόντος, κατά τρόπο ώστε να διασφαλίζεται η δυνατότητα ελέγχου της τήρησης του Βασικού Κανονισμού, των Εκτελεστικών Κανονισμών, του παρόντα νόμου και των ειδικών ενωσιακών και εθνικών διατάξεων που αφορούν κάθε ένα Προϊόν ΠΟΠ, ΠΓΕ και ΕΠΙΠ.

3. Με απόφαση του Υπουργού Αγροτικής Ανάπτυξης και Τροφίμων, εξειδικεύονται οι σχετικές τεχνικές υποχρεώσεις των Πιστοποιημένων Επιχειρήσεων ανά Προϊόν ΠΟΠ, ΠΓΕ και ΕΠΙΠ, σύμφωνα με το Βασικό Κανονισμό, τον παρόντα Νόμο και τις αντίστοιχες για κάθε συγκεριμένο Προϊόν ΠΟΠ, ΠΓΕ και ΕΠΙΠ ενωσιακές και εθνικές διατάξεις και κάθε άλλη σχετική λεπτομέρεια για την εφαρμογή της παρ. 2.

 **Άρθρο 11**

### Διακίνηση – Δηλώσεις Παραγωγής-Γνωστοποιήσεις

1. Κατά τη διακίνηση Προϊόντων ΠΟΠ/ΠΓΕ και ΕΠΙΠ, μη προσυσκευασμένων ή/και συσκευασμένων, τα προϊόντα αυτά συνοδεύονται από τα καθορισμένα από την εθνική νομοθεσία συνοδευτικά έγγραφα, στα οποία αναγράφεται υποχρεωτικά και η καταχωρισμένη ονομασία και η ένδειξη ΠΟΠ, ΠΓΕ ή ΕΠΙΠ.

2. Οι Πιστοποιημένες Επιχειρήσεις υποχρεούνται να υποβάλλουν δηλώσεις παραγωγής και αποθεμάτων στον ΕΛΓΟ-ΔΗΜΗΤΡΑ και στοιχεία για τις ποσότητες ανά Προϊόν ΠΟΠ, ΠΓΕ και ΕΠΙΠ που διακίνησαν στην εσωτερική αγορά, στις χώρες της Ε.Ε. και εξήγαγαν σε τρίτες χώρες σε εξαμηνιαία βάση. Οι δηλώσεις υποβάλλονται ηλεκτρονικά το αργότερο έως την 20η Ιανουαρίου και την 20η Ιουλίου κάθε έτους, για το προηγούμενο εξάμηνο. Ο ΕΛΓΟ ΔΗΜΗΤΡΑ αναρτά προς διευκόλυνση των επιχειρήσεων πρότυπα έγγραφα δηλώσεων στην επίσημη ιστοσελίδα του.

3. Οι επιχειρήσεις υποχρεούνται να ενημερώνουν άμεσα εγγράφως με ηλεκτρονική επικοινωνία τον ΕΛΓΟ-ΔΗΜΗΤΡΑ για τις ακόλουθες μεταβολές ή πράξεις, κατά περίπτωση, εντός τριάντα (30) ημερών από την ημερομηνία κατά την οποία έλαβαν χώρα:

α) Την αλλαγή της νομικής τους μορφής, της επωνυμίας ή της έδρας τους, της διοίκησης (περιλαμβανομένων και όλων των διευθυντικών τους στελεχών χωρίς εξουσία εκπροσώπησης) και της μετοχικής ή εταιρικής τους σύνθεσης ή των μελών τους (εφόσον είναι νομικά πρόσωπα) και όλων των στοιχείων που έχουν κοινοιήσει στον ΕΛΓΟ-ΔΗΜΗΤΡΑ σύμφωνα με την παρ. 4 του άρθ. 8.

β) Οποιαδήποτε τροποποίηση της σήμανσης των Προϊόντων ΠΟΠ/ΠΓΕ ή ΕΠΙΠ ή/και δραστηριοτήτων για τα οποία έχουν λάβει Πιστοποίηση.

γ) Αλλαγές/τροποποιήσεις στο μηχανολογικό εξοπλισμό, στο διάγραμμα ροής της παραγωγής και γενικότερα οποιαδήποτε τροποποίηση της διαδικασίας ή/και των μέσων παραγωγής που χρησιμοποιούν.

δ) Τον κύκλο εργασιών τους όπως προκύπτει από τις εγκεκριμένες οικονομικές τους καταστάσεις της προηγούμενης οικονομικής χρήσης.

4. Οι Πιστοποιημένες επιχειρήσεις έχουν την υποχρέωση να αποστέλλουν ηλεκτρονικά στον ΕΛΓΟ-ΔΗΜΗΤΡΑ οποιοδήποτε άλλο στοιχείο σχετικό με το αντικείμενο των δραστηριοτήτων τους που αφορά στον τομέα των ΠΟΠ/ΠΓΕ/ΕΠΙΠ, κατόπιν σχετικού αιτήματος του ΕΛΓΟ-ΔΗΜΗΤΡΑ.

**Άρθρο 12**

**Επισήμανση**

1. Στην επισήμανση των Προϊόντων ΠΟΠ/ΠΓΕ και ΕΠΙΠ που διατίθενται στο εμπόριο από εγκεκριμένες επιχειρήσεις που έχουν λάβει Πιστοποίηση, αναγράφονται, εκτός των άλλων υποχρεωτικών ή και προαιρετικών ενδείξεων που προβλέπονται στα άρθρα 12 και 23 του Βασικού Κανονισμού, στο άρθρο 2 του Καν.(ΕΕ) 664/2014 και στο άρθρο 13 του Καν.(ΕΕ) 668/2014 και στη σχετική ισχύουσα ενωσιακή και εθνική νομοθεσία, τα ακόλουθα:

α) Η ονομασία του προϊόντος όπως έχει καταχωριστεί με ελληνικούς ή λατινικούς χαρακτήρες, συνοδευόμενη από το ενωσιακό σύμβολο, στο κύριο οπτικό πεδίο της ετικέτας.

β) Το Σήμα πιστοποίησης «AGROCERT» του ΕΛΓΟ-ΔΗΜΗΤΡΑ.

γ) Τα στοιχεία επισήμανσης όπως προβλέπονται κατά περίπτωση στις προδιαγραφές του Προϊόντων ΠΟΠ/ΠΓΕ ή ΕΠΙΠ.

δ) Τα στοιχεία του παραγωγού ή/και συσκευαστή (επωνυμία παραγωγού ή/και συσκευαστή) καθώς και η διεύθυνση των εγκαταστάσεων όπου παρήχθη ή/και συσκευάστηκε το προϊόν.

2. Σε περίπτωση υποσυσκευασίας Προϊόντων ΠΟΠ/ΠΓΕ και ΕΠΙΠ, αναγράφονται σ’ αυτήν, σύμφωνα με την παρ. 1 του παρόντος άρθρου, τα στοιχεία που αναφέρονται στη συσκευασία από την οποία αυτή προέρχεται. Ο υποσυσκευαστής δύναται να αντικαθιστά τον αύξοντα αριθμό συσκευασίας με τον αύξοντα αριθμό υποσυσκευασίας. Επιπλέον, στην υποσυσκευασία αναγράφονται η ημερομηνία της και τα στοιχεία της επιχείρησης που την πραγματοποιεί.

3. Οι διατάξεις της περ. δ της παρ. 1 και της παρ. 2 εφαρμόζονται και στην περίπτωση ανάθεσης παραγωγής ή/και υποσυσκευασίας προϊόντων σε τρίτη επιχείρηση. Στην περίπτωση αυτή τα στοιχεία της περίπτωσης δ της παρ. 1 μπορούν να αντικατασταθούν από τον αλφαριθμητικό κωδικό της εγκατάστασης εφόσον αφορά προϊόντα που πρόκειται να διακινηθούν στην ΕΕ ή να εξαχθούν σε τρίτες χώρες.

**Άρθρο 13**

**Τρόφιμα στα οποία χρησιμοποιούνται ως συστατικά Προϊόντα ΠΟΠ ή ΠΓΕ**

1. Μία καταχωρισμένη ΠΟΠ ή ΠΓΕ ονομασία μπορεί νομίμως να αναγράφεται στον κατάλογο των συστατικών ενός τροφίμου, εντός ή πλησίον της εμπορικής ονομασίας του τροφίμου, το οποίο περιέχει το αντίστοιχο Προϊόν ΠΟΠ ή ΠΓΕ, καθώς και στην επισήμανση, την παρουσίαση και τη διαφήμιση του τροφίμου αυτού, εφόσον πληρούνται οι ακόλουθοι όροι:

α) Το εν λόγω τρόφιμο δεν περιέχει κανένα άλλο συγκρίσιμο συστατικό, δηλαδή κανένα άλλο συστατικό το οποίο μπορεί να υποκαταστήσει, πλήρως ή εν μέρει, το συστατικό Προϊόν ΠΟΠ ή ΠΓΕ

β) Το Προϊόν ΠΟΠ ή ΠΓΕ χρησιμοποιείται σε επαρκή ποσότητα ώστε να προσδίδει ένα ουσιώδες χαρακτηριστικό στο αντίστοιχο τρόφιμο και πάντως όχι λιγότερο του 30%.

γ) Το ποσοστό ενσωμάτωσης του Προϊόντος ΠΟΠ ή ΠΓΕ αναγράφεται, εντός της ονομασίας πώλησης του οικείου τροφίμου ή δίπλα σε αυτή ή, τουλάχιστον, περιλαμβάνεται στον κατάλογο των συστατικών, σε άμεση σχέση με το σχετικό συστατικό.

2. Οι επιχειρήσεις που παράγουν τρόφιμα στα οποία χρησιμοποιούν ως συστατικά Προϊόντα ΠΟΠ ή ΠΓΕ και αναγράφουν σύμφωνα με την παρ. 1 την καταχωρισμένη ονομασία στην επισήμανσή τους, οφείλουν να:

α) Γνωστοποιούν την πρόθεση τους να παράγουν αυτά τα προϊόντα στον ΕΛΓΟ-ΔΗΜΗΤΡΑ πριν την έναρξη της παραγωγικής διαδικασίας**.**

β) Προμηθεύονται τα Προϊόντα ΠΟΠ ή ΠΓΕ από Πιστοποιημένη επιχείρηση.

γ) Τηρούν αρχεία εισροών/εκροών και ισοζύγια για τα Προϊόντα ΠΟΠ ή ΠΓΕ που χρησιμοποιούν ως συστατικά.

δ) Προσκομίζουν στον ΕΛΓΟ-ΔΗΜΗΤΡΑ την ετικέτα του τροφίμου προκειμένου να διαπιστωθεί η ορθή επισήμανσή του βάσει των κατευθυντήριων γραμμών (2010/C 341/03) που έχει εκδώσει η Ευρωπαϊκή Επιτροπή.

ε) Ενημερώνουν άμεσα τον ΕΛΓΟ-ΔΗΜΗΤΡΑ για οποιαδήποτε αλλαγή στα ανωτέρω στοιχεία.

3. Ο ΕΛΓΟ-ΔΗΜΗΤΡΑ τηρεί «Μητρώο Επιχειρήσεων που χρησιμοποιούν Προϊόντα ΠΟΠ ή ΠΓΕ ως συστατικά» με τα στοιχεία των επιχειρήσεων όπου αναγράφεται τουλάχιστον η έδρα τους, στοιχεία επικοινωνίας, τα τρόφιμα τα οποία παράγουν, τα Προϊόντα ΠΟΠ και ΠΓΕ που χρησιμοποιούν ως συστατικό και το ποσοστό συμμετοχής τους στο τελικό προϊόν.

4. Δεν εμπίπτουν στις διατάξεις του παρόντος άρθρου επιχειρήσεις οι οποίες παράγουν τρόφιμα τα οποία συνίστανται αποκλειστικά από Προϊόντα ΠΟΠ ή ΠΓΕ, όπως ενδεικτικά ο χυμός, πελτές ή πάστα από Προϊόν ΠΟΠ ή ΠΓΕ. Οι επιχειρήσεις αυτές υποχρεούνται να λαμβάνουν Πιστοποίηση.

5. Με απόφαση του Υπουργού Αγροτικής Ανάπτυξης και Τροφίμων προσδιορίζονται τεχνικά ζητήματα και λεπτομέρειες εφαρμογής των παρ. 1 και 2.

6. Το παρόν άρθρο τίθεται σε ισχύ από την 1η Νοεμβρίου 2022.

## ΚΕΦΑΛΑΙΟ Δ’

**ΕΛΕΓΧΟΙ**

**Άρθρο 14**

**Είδη Ελέγχων - Γενικές Αρχές – Κόστος**

1. Ο ΕΛΓΟ-ΔΗΜΗΤΡΑ διενεργεί επιτόπιους ελέγχους συμμόρφωσης των επιχειρήσεων σύμφωνα με τις απαιτήσεις της ενωσιακής και εθνικής νομοθεσίας για τα Προϊόντα ΠΟΠ, ΠΓΕ και ΕΠΙΠ σύμφωνα με το άρθρο 15:

α) στις εγκαταστάσεις Πιστοποιημένων Επιχειρήσεων,

β) στις εγκαταστάσεις μη Πιστοποιημένων Επιχειρήσεων

ι) αναφορικά με ενδεχόμενη χρήση της ονομασίας ή άλλης ένδειξης/σήμανσης κατά παράβαση του άρθρου 13 του Βασικού Κανονισμού για τα ΠΟΠ/ΠΓΕ και του άρθρου 24 του ίδιου κανονισμού για τα προϊόντα ΕΠΙΠ σε προϊόντα τους.

ιι) αναφορικά με ενδεχόμενη παραγωγή προϊόντων που φέρονται ως Προϊόντα ΠΟΠ, ΠΓΕ και ΕΠΙΠ από τις επιχειρήσεις αυτές,

γ) στις εγκαταστάσεις επιχειρήσεων του άρθ. 13, αναφορικά με την τήρηση των όρων της διάταξης αυτής και

δ) στις εγκαταστάσεις επιχειρήσεων οι οποίες συναλλάσσονται με οποιονδήποτε τρόπο με τις επιχειρήσεις των περ. α, β και γ, ιδίως σε χώρους αποθήκευσης, σε σημεία χονδρικής και λιανικής πώλησης και κάθε χώρο διάθεσης γεωργικών προϊόντων και τροφίμων («τρίτες επιχειρήσεις»).

2. Ο ΕΛΓΟ-ΔΗΜΗΤΡΑ διενεργεί διοικητικούς (μη επιτόπιους) ελέγχους στο σύνολο των Πιστοποιημένων επιχειρήσεων σύμφωνα με το άρθρο 16.

3. Ο ΕΛΓΟ-ΔΗΜΗΤΡΑ διενεργεί ελέγχους αγοράς, για την διαπίστωση της τήρησης της ενωσιακής και εθνικής νομοθεσίας για τα Προϊόντα ΠΟΠ, ΠΓΕ και ΕΠΙΠ, σύμφωνα με το άρθρο 17.

4. Οι επιτόπιοι και διοικητικοί έλεγχοι είναι δυνατόν να αφορούν και στην διαπίστωση παραβάσεων των παρ. 9 έως και 12 του αρθ. 8.

5. Ο ΕΛΓΟ-ΔΗΜΗΤΡΑ εξασφαλίζει ότι οι πληροφορίες που λαμβάνει στο πλαίσιο των επίσημων ελέγχων, δεν αποκαλύπτονται σε τρίτους, εκτός εάν ορίζεται ρητά διαφορετικά στην ενωσιακή και εθνική νομοθεσία ή στο μέτρο που είναι αναγκαίο για την εφαρμογή του παρόντος νόμου.

6. Οι έλεγχοι διενεργούνται με τρόπο διαφανή, δίκαιο και αμερόληπτο. Ο ΕΛΓΟ-ΔΗΜΗΤΡΑ λαμβάνει κατάλληλα μέτρα, ιδίως προβαίνει στο σχηματισμό ελεγκτικών κλιμακίων κατά τρόπον ώστε να αποφεύγεται το ενδεχόμενο σύγκρουσης συμφερόντων των ελεγκτικού και λοιπού προσωπικού του το οποίο χειρίζεται με οποιονδήποτε τρόπο υποθέσεις ελέγχων, λαμβάνοντας υπόψη περιστάσεις που ενδέχεται να επηρεάσουν άμεσα ή έμμεσα την αμεροληψία του κατά την άσκηση των καθηκόντων του. Οι ελεγκτές υποχρεούνται να δηλώνουν πριν την ανάληψη οποιωνδήποτε ελεγκτικών καθηκόντων τους τη συνδρομή τέτοιων περιστάσεων.

7. Το κόστος των ελέγχων καθώς και το κόστος των αναλύσεων σε περίπτωση δειγματοληψίας Προϊόντων ΠΟΠ/ΠΓΕ και ΕΠΙΠ, που γίνονται σύμφωνα με το άρθρο 15, βαρύνουν την ελεγχόμενη επιχείρηση. Τα ανωτέρω ποσά καταβάλλονται αποκλειστικά για να καλύψουν το κόστος της διενέργειας ελέγχων του ΕΛΓΟ-ΔΗΜΗΤΡΑ.

**Άρθρο 15**

**Επιτόπιοι Έλεγχοι**

1. Oι επιτόπιοι έλεγχοι διενεργούνται στις εγκαταστάσεις των ελεγχομένων επιχειρήσεων της παρ. 1 του άρθρου 14, κύριες ή/και βοηθητικές οποιουδήποτε είδους. Ο έλεγχος σε τρίτες επιχειρήσεις περιορίζεται σε ζητήματα που σχετίζονται με τα προϊόντα της κυρίως ελεγχόμενης επιχείρησης. Για τις ανάγκες συμπληρώσεως του ελεγκτικού υλικού των επιτόπιων ελέγχων έλεγχοι διενεργούνται σε ιστοσελίδες τις οποίες λειτουργεί ή χρησιμοποιεί η ελεγχόμενη επιχείρηση ή συνεργαζόμενες με αυτή επιχειρήσεις και σε πάσης φύσεως σχετικό διαφημιστικό υλικό, έντυπο ή ηλεκτρονικό.

2. Οι επιτόπιοι έλεγχοι, περιλαμβανομένων και των επιτόπιων ελέγχων για την διαπίστωση λήψης μέτρων συμμόρφωσης, όπου αυτά προβλέπονται, διενεργούνται χωρίς προειδοποίηση, εκτός αν η προειδοποίηση είναι απαραίτητη και πλήρως δικαιολογημένη για τη διενέργεια του ελέγχου, κατόπιν ειδικά αιτιολογημένης απόφασης του ΕΛΓΟ -ΔΗΜΗΤΡΑ. Η διενέργεια ελέγχου με προειδοποίηση δεν αποκλείει τη περαιτέρω διενέργεια επιτόπιων ελέγχων χωρίς προειδοποίηση.

3. Οι επιτόπιοι έλεγχοι διενεργούνται, στο μέτρο του δυνατού, κατά τρόπο που περιορίζει στο ελάχιστο αναγκαίο τη διοικητική επιβάρυνση και την παρεμπόδιση των εργασιών της ελεγχόμενης επιχείρησης, χωρίς να επηρεάζεται αρνητικά η αποτελεσματικότητα του ελέγχου.

4. Οι επιτόπιοι έλεγχοι διενεργούνται κατόπιν εντολής ελέγχου, την οποία εκδίδει ο ΕΛΓΟ-ΔΗΜΗΤΡΑ. Για τις ανάγκες ελέγχου σε τρίτες επιχειρήσεις, δεν απαιτείται η έκδοση ειδικής ή συμπληρωματικής εντολής ελέγχου.

5. Οι ελεγχόμενες επιχειρήσεις υποχρεούνται να επιτρέπουν στα εντεταλμένα ελεγκτικά όργανα την απρόσκοπτη είσοδο στις εγκαταστάσεις τους, την δειγματοληψία πρώτων υλών, τελικών προϊόντων, υλικών συσκευασίας, σήμανσης, καθώς και άλλων υλικών και προϊόντων και να παρέχουν πρόσβαση σε οποιαδήποτε λογιστικά και οικονομικά στοιχεία και στοιχεία ιχνηλασιμότητας τους, καθώς και κάθε άλλο στοιχείο, έγγραφο, πληροφορία ή αρχείο κρίνεται αναγκαίο από τους ελεγκτές και οποιαδήποτε συνδρομή τους ζητηθεί από αυτούς.

6. Τα κλιμάκια ελεγκτών δύνανται να προβαίνουν σε κάθε ενδεδειγμένη ενέργεια προς τον σκοπό συγκέντρωσης στοιχείων και πληροφοριών που είναι χρήσιμα για την διενέργεια ενδελεχούς, πλήρους και αξιόπιστου ελέγχου συμμόρφωσης της ελεγχόμενης επιχείρησης και ιδίως:

α) Να προβαίνουν σε δειγματοληψίες και παραγγελίες εργαστηριακών αναλύσεων για τον προσδιορισμό των ποιοτικών, τυπικών και οργανοληπτικών χαρακτηριστικών των Προϊόντων ΠΟΠ, ΠΓΕ και ΕΠΙΠ, σύμφωνα με τις προδιαγραφές Πιστοποίησής τους, καθώς και άλλων συστατικών ή υλικών που χρησιμοποιούνται σε προϊόντα ή για την παραγωγή και συντήρηση προϊόντων.

β) Να αποκτούν πρόσβαση και να λαμβάνουν αντίγραφα εγγράφων και ηλεκτρονικών αρχείων.

γ) Να εξετάζουν τους εσωτερικούς ελέγχους που εφαρμόζουν οι ελεγχόμενες επιχειρήσεις και τα αποτελέσματα που προκύπτουν από αυτούς και να προβαίνουν σε επαλήθευση των μετρήσεων και τυχόν αποτελεσμάτων δοκιμών που πραγματοποιεί η ελεγχόμενη επιχείρηση.

δ) Να επιθεωρούν:

ι) τον εξοπλισμό, τα μέσα μεταφοράς και τις εγκαταστάσεις των ελεγχομένων επιχειρήσεων στο σύνολό τους.

ιι) τα προϊόντα, συμπεριλαμβανομένων των ημιτελών, πρώτες ύλες, συστατικά, βοηθητικά μέσα επεξεργασίας, υλικά συσκευασίας και άλλα προϊόντα που χρησιμοποιούνται για την παραγωγή Προϊόντων ΠΟΠ/ΠΓΕ και ΕΠΙΠ.

ιν) Την επισήμανση και την παρουσίαση των Προϊόντων ΠΟΠ/ΠΓΕ και ΕΠΙΠ,

ν) κάθε διαφημιστικό ή προωθητικό υλικό.

νι) Ουσίες, υλικά ή άλλα αντικείμενα τα οποία μπορούν να επηρεάσουν τα χαρακτηριστικά, τις προδιαγραφές παραγωγής και τη συμμόρφωσή των Προϊόντων ΠΟΠ/ΠΓΕ και ΕΠΙΠ.

νιι) Τα αρχεία και συστήματα ιχνηλασιμότητας.

ε) Να υποβάλλουν ερωτήματα στους εκπροσώπους της ελεγχόμενης επιχείρησης, καταγράφοντας τις απαντήσεις τους στο πρακτικό ελέγχου τους.

στ) Να προβαίνουν σε οποιαδήποτε άλλη ενέργεια απαιτείται κατά περίπτωση για τον εντοπισμό περιπτώσεων μη συμμόρφωσης.

7. Ο ΕΛΓΟ-ΔΗΜΗΤΡΑ αποστέλλει προς έλεγχο τα δείγματα των ελεγχομένων προϊόντων στο Γενικό Χημείο του Κράτους, στα Περιφερειακά Κέντρα Προστασίας Φυτών και Ποιοτικού Ελέγχου ή/και σε διαπιστευμένα εργαστήρια, σύμφωνα με την ισχύουσα ενωσιακή και εθνική νομοθεσία.

8. Μετά το πέρας του επιτόπιου ελέγχου, οι ελεγκτές συντάσσουν και υπογράφουν πρακτικό ελέγχου και πρακτικό δειγματοληψίας, εφόσον προβαίνουν σε δειγματοληψία, είτε διαπιστωθεί παράβαση είτε όχι. Τα πρακτικά συνυπογράφονται από την ελεγχόμενη επιχείρηση, η οποία δύναται να καταγράψει τυχόν επιφυλάξεις και αντιρρήσεις της επί των παρατηρήσεων ή διαπιστώσεων που καταγράφονται σε αυτά. Αντίγραφο των πρακτικών παραδίδεται στην ελεγχόμενη επιχείρηση. Σε περίπτωση που η ελεγχόμενη επιχείρηση αρνείται να υπογράψει ή να παραλάβει τα πρακτικά, τότε συντάσσεται και υπογράφεται από τους ελεγκτές επί των πρακτικών, βεβαίωση αρνήσεως υπογραφής ή παραλαβής τους και αυτά επιδίδονται το συντομότερο δυνατόν με δικαστικό επιμελητή στην ελεγχόμενη επιχείρηση.

9. Ο ΕΛΓΟ-ΔΗΜΗΤΡΑ διενεργεί επιτόπιους ελέγχους σε όλες τις Πιστοποιημένες επιχειρήσεις τακτικά και με κατάλληλη συχνότητα, σύμφωνα με πρόγραμμα ελέγχων που καταρτίζει, με βάση ανάλυση κινδύνου η οποία λαμβάνει υπόψη ιδίως τα εξής:

α) το μέγεθος της επιχείρησης.

β) το ιστορικό των ελεγχομένων επιχειρήσεων της τελευταίας πενταετίας όσον αφορά τα αποτελέσματα ελέγχων που διενεργήθηκαν σε αυτές και τη συμμόρφωσή τους με τους κανόνες και απαιτήσεις της ενωσιακής και εθνικής νομοθεσίας που αντιστοιχούν στην Πιστοποίηση που έχουν λάβει, καθώς και των μέτρων συμμόρφωσης που τους έχουν κατά καιρούς επιβληθεί και την συμμόρφωσή τους ή μη προς τα μέτρα αυτά.

γ) την εξαγωγική δραστηριότητα της επιχείρησης,

δ) την ποσότητα παραγόμενων Προϊόντων ΠΟΠ, ΠΓΕ ή ΕΠΙΠ,

ε) την ημερομηνία διεξαγωγής του τελευταίου επιτόπιου ελέγχου,

στ) την ημερομηνία λήξης της Πιστοποίησης της επιχείρησης

ζ) την αξιολόγηση οποιασδήποτε πληροφορίας ή καταγγελίας περιέρχεται στον ΕΛΓΟ-ΔΗΜΗΤΡΑ.

11. Ο ΕΛΓΟ-ΔΗΜΗΤΡΑ διενεργεί επιτόπιους ελέγχους κατά προτεραιότητα πέραν του προγράμματος ελέγχων της παρ. 10, σε περίπτωση:

α) ύπαρξης στοιχείων που δημιουργούν υπόνοιες κίνδυνου παραβάσεων της ενωσιακής και εθνικής νομοθεσίας, οι οποίες πραγματοποιούνται με δόλιες ή παραπλανητικές πρακτικές.

β) κατεπείγοντος, ιδίως κινδύνου άμεσης τέλεσης παραβάσεων ή απώλειας στοιχείων τεκμηρίωσής τους.

γ) όποτε η κείμενη νομοθεσία ορίζει αυτό.

12. Οι διατάξεις των παρ. 1 έως και 8 εφαρμόζονται αναλογικά και στην περίπτωση ελέγχων για την λήψη μέτρων συμμόρφωσης σύμφωνα με τον παρόντα νόμο.

**Άρθρο 16**

**Διοικητικοί Έλεγχοι**

1. Οι διοικητικοί έλεγχοι είναι ετήσιοι και αφορούν στη διασταύρωση των εμπορικών εγγράφων, αρχείων και στοιχείων που οι επιχειρήσεις υποβάλλουν στον ΕΛΓΟ-ΔΗΜΗΤΡΑ σύμφωνα με την κείμενη νομοθεσία.

2. Σε περίπτωση που κατά τον διοικητικό έλεγχο προκύψουν στοιχεία τέλεσης παραβάσεων, ο ΕΛΓΟ – ΔΗΜΗΤΡΑ συντάσσει πρακτικό ελέγχου, το οποίο κοινοποιεί στην ελεγχόμενη επιχείρηση ηλεκτρονικά. Η ελεγχόμενη επιχείρηση δικαιούται να υποβάλει τις παρατηρήσεις της ηλεκτρονικά εντός δέκα (10) ημερών από την ημερομηνία λήψης της κοινοποίησης.

3. Σε περίπτωση που από τον διοικητικό έλεγχο προκύψουν στοιχεία τα οποία χρήζουν επιτόπιας διερεύνησης, ο ΕΛΓΟ-ΔΗΜΗΤΡΑ προβαίνει σε επιτόπιο έλεγχο. Στην περίπτωση αυτή, δεν εφαρμόζεται η παρ. 2. Μη συμμορφώσεις που διαπιστώνονται κατά τον διοικητικό έλεγχο, περιλαμβάνονται κατά τρόπο διακριτό στο πρακτικό που συντάσσεται σύμφωνα με την παρ. 8 του άρθ. 15.

**Άρθρο 17**

**Έλεγχοι Αγοράς**

1. Οι έλεγχοι αγοράς αφορούν σε προϊόντα που φέρουν επισήμανση ή/και διαφημίζονται ή/και διατίθενται ως Προϊόντα ΠΟΠ, ΠΓΕ και ΕΠΙΠ, καθώς και ως προϊόντα του άρθ. 13. Οι έλεγχοι αγοράς διενεργούνται με την κατάλληλη συχνότητα, ιδίως σε χώρους αποθήκευσης, σε σημεία χονδρικής και λιανικής πώλησης, και γενικά σε χώρους διάθεσης γεωργικών προϊόντων και τροφίμων. Για τις ανάγκες διενέργειάς τους, εκδίδεται σχετική εντολή, στην οποία αναφέρονται τα σημεία/εγκαταστάσεις που αυτός θα διενεργηθεί, χωρίς να απαιτείται προσδιορισμός συγκεκριμένων προϊόντων.

2. Οι έλεγχοι διεξάγονται σύμφωνα με τα οριζόμενα στις παρ. 5 έως και 8 του άρθρου 15.

3. Αν προκύψουν από την ανάλυση των δειγμάτων στοιχεία μη συμμόρφωσης σε προϊόντα, ο ΕΛΓΟ – ΔΗΜΗΤΡΑ προβαίνει σε επιτόπιο έλεγχο στην επιχείρηση η οποία έχει παραγάγει ή/και διακινήσει προϊόντα αυτά.

**Άρθρο 18**

**Ελεγκτικά Όργανα**

1. Οι επιτόπιοι έλεγχοι διενεργούνται από κλιμάκιο ελεγκτών το οποίο συγκροτείται από δύο (2) ελεγκτές του ΕΛΓΟ-ΔΗΜΗΤΡΑ ή έναν (1) τουλάχιστον υπάλληλο του ΕΛΓΟ-ΔΗΜΗΤΡΑ και έναν (1) υπάλληλο της Δ.Α.Ο.Κ της οικείας Περιφερειακής Ενότητας. Με απόφαση του Περιφερειάρχη, η οποία κοινοποιείται στον ΕΛΓΟ-ΔΗΜΗΤΡΑ και στο Τμήμα ΠΟΠ/ΠΓΕ/ΕΠΙΠ της Διεύθυνσης Συστημάτων Ποιότητας και Βιολογικής Γεωργίας του ΥπΑΑΤ, ορίζεται ένας τουλάχιστον υπάλληλος με τον αναπληρωτή του, για την διενέργεια των ελέγχων αυτών.

2. Οι έλεγχοι αγοράς διενεργούνται αποκλειστικά από κλιμάκιο ελεγκτών το οποίο συγκροτείται από τουλάχιστον δύο (2) ελεγκτές του ΕΛΓΟ-ΔΗΜΗΤΡΑ.

3. Για τον σκοπό εξακρίβωσης της συμμόρφωσης των επιχειρήσεων με τα μέτρα συμμόρφωσης που επιβάλλει ο ΕΛΓΟ-ΔΗΜΗΤΡΑ και της τήρησης των προδιαγραφών κατά την πρωτογενή παραγωγή, κατόπιν σχετικού αιτήματος του ΕΛΓΟ-ΔΗΜΗΤΡΑ, οι σχετικοί έλεγχοι δύναται να πραγματοποιούνται μόνο από τον αρμόδιο υπάλληλο της Δ.Α.Ο.Κ.

4. Τα κλιμάκια ελεγκτών του ΕΛΓΟ-ΔΗΜΗΤΡΑ που αναφέρονται στο παρόν άρθρο συγκροτούνται με ειδική προς τούτο απόφαση, στην οποία αναφέρονται και τυχόν συμμετέχοντες υπάλληλοι της Δ.Α.Ο.Κ. ή Εξουσιοδοτημένα Πρόσωπα. Οι ελεγκτές εφοδιάζονται από τον ΕΛΓΟ-ΔΗΜΗΤΡΑ με ειδικά έγγραφα ταυτοπροσωπίας, τα οποία επιδεικνύουν στους ελεγχόμενους προ του ελέγχου.

5. Ο ΕΛΓΟ-ΔΗΜΗΤΡΑ μπορεί να αναθέτει επιμέρους καθήκοντα που αφορούν στην διενέργεια ελέγχων σε ένα ή περισσότερα Eξουσιοδοτημένα Πρόσωπα, εντάσσοντάς τα με ειδικό κωδικό αριθμό σε σχετικό μητρώο που τηρεί. Tα εν λόγω καθήκοντα αφορούν σε παροχή υπηρεσιών εμπειρογνώμονα και συμβούλου προς το σκοπό ανάλυσης και αξιολόγησης του υλικού που συλλέγεται στο πλαίσιο των ελέγχων, όσον αφορά σε γνωστικά αντικείμενα στα οποία η τεχνογνωσία του προσωπικού του ΕΛΓΟ-ΔΗΜΗΤΡΑ ελλείπει ή δεν επαρκεί. Τα Εξουσιοδοτημένα Πρόσωπα στα οποία ανατίθενται οι προαναφερόμενες αρμοδιότητες είναι δυνατόν να τις εξασκούν και συμμετέχοντας σε κλιμάκια ελέγχου. Στην περίπτωση αυτή δεν επιτρέπεται να συμμετέχει σε κλιμάκιο ελέγχου περισσότερο από ένα (1) Εξουσιοδοτημένο Πρόσωπο ή εφόσον το Εξουσιοδοτημένο Πρόσωπο είναι νομικό πρόσωπο, ένας (1) εξουσιοδοτημένος από αυτό εκπρόσωπός του.

6. Η ανάθεση καθηκόντων σε Εξουσιοδοτημένα Πρόσωπα κατά τους όρους της παρ. 5 γίνεται με την σύναψη σύμβασης σύμφωνα με τις κείμενες διατάξεις. Σε κάθε περίπτωση, η ανάθεση υπόκειται στις προϋποθέσεις των άρθρων 28 και 29 κατά περίπτωση του Καν. (ΕΕ) 625/2017. Οι συμβάσεις ανάθεσης προβλέπουν υποχρεωτικά τα διαλαμβανόμενα στο άρθρο 32 του Καν. (ΕΕ) 625/2017.

7. Ο ΕΛΓΟ-ΔΗΜΗΤΡΑ ανακαλεί αμελλητί την εξουσιοδότηση που παρέχεται σε Εξουσιοδοτημένο Πρόσωπο, κατ’ ελάχιστον στις περιπτώσεις που υπάρχουν στοιχεία τα οποία αποδεικνύουν ότι το Εξουσιοδοτημένο Πρόσωπο δεν εκτελεί ορθά τα καθήκοντα που του έχουν ανατεθεί ή δεν λαμβάνει εγκαίρως τα κατάλληλα μέτρα για την αποκατάσταση των διαπιστωθεισών ελλείψεων ή υπάρχουν στοιχεία ότι υπονομεύεται η ανεξαρτησία ή η αμεροληψία του. Οι συμβάσεις της παρ. 6 περιλαμβάνουν υποχρεωτικά σχετικές προβλέψεις.

8. Ο ΕΛΓΟ-ΔΗΜΗΤΡΑ, επιθεωρεί συστηματικά τα Εξουσιοδοτημένα Πρόσωπα προς τον σκοπό διαπίστωσης της συμμόρφωσής τους με τις διατάξεις του παρόντος και των σχετικών συμβάσεων ανάθεσης.

9. Η Διεύθυνση Οικονομικών Ελέγχων και Συνεργατισμού του ΥπΑΑΤ ορίζεται ως εποπτική αρχή των Εξουσιοδοτημένων Προσώπων («εποπτική αρχή»). Η ανωτέρω εποπτεία διενεργείται:

α) Τακτικά, ανά ημερολογιακό έτος, με την σύνταξη σχετικής έκθεσης, με βάση τα πορίσματα των επιθεωρήσεων που ο ΕΛΓΟ-ΔΗΜΗΤΡΑ θέτει υπόψη της εποπτικής αρχής.

β) Έκτακτα, ως εξής:

ι) Κατόπιν καταγγελίας ή οποιασδήποτε πληροφορίας περιέρχεται σε σχέση με Εξουσιοδοτημένο Πρόσωπο στην εποπτική αρχή ή στον ΕΛΓΟ-ΔΗΜΗΤΡΑ. Ο ΕΛΓΟ-ΔΗΜΗΤΡΑ υποχρεούται όποτε υποβάλλεται σε αυτόν τέτοια καταγγελία ή περιέρχεται τέτοια πληροφορία, να την διαβιβάζει άμεσα ηλεκτρονικά στην εποπτική αρχή.

ιι) Κατόπιν κοινοποιήσεως από τον ΕΛΓΟ-ΔΗΜΗΤΡΑ στοιχείων που αφορούν σε ενδεχόμενη μη συμμόρφωση του Εξουσιοδοτημένου Προσώπου με τις διατάξεις του παρόντος και των σχετικών συμβάσεων ανάθεσης ή/και στην τέλεση οποιασδήποτε παράνομης πράξης.

10. Σε περίπτωση που η εποπτική αρχή, στο πλαίσιο των αρμοδιοτήτων της παρ. 9 διαπιστώσει μη συμμόρφωση των Εξουσιοδοτημένων Προσώπων με τις διατάξεις του παρόντος και των σχετικών συμβάσεων ανάθεσης ή/και την τέλεση οποιασδήποτε παράνομης πράξης:

α) Ενημερώνει εγγράφως τον ΕΛΓΟ-ΔΗΜΗΤΡΑ, ώστε να προβεί στις προβλεπόμενες νόμιμες ενέργειες, ιδίως στην ανάκληση της ανάθεσης, εφόσον ο ΕΛΓΟ-ΔΗΜΗΤΡΑ δεν έχει ήδη προβεί σε αυτή σύμφωνα με την παρ. 7,

β) Σε περίπτωση που η μη συμμόρφωση συνίσταται στην υπονόμευση της ανεξαρτησίας ή αμεροληψίας του Εξουσιοδοτημένου Προσώπου, κοινοποιεί εγγράφως προς τον Εξουσιοδοτημένο Πρόσωπο το πόρισμά της ηλεκτρονικά. Το Εξουσιοδοτημένο Πρόσωπο δύναται να υποβάλει εγγράφως της απόψεις του ενώπιον της εποπτικής αρχής εντός δέκα (10) ημερών από την λήψη του πορίσματος με υπόμνημα το οποίο αποστέλλεται ηλεκτρονικά ή κατατίθεται στην εποπτική αρχή. Ο Προϊστάμενος της εποπτικής αρχής, λαμβάνοντας υπόψη το πόρισμα και τις απόψεις του Εξουσιοδοτημένου Προσώπου, δύναται να επιβάλει διοικητικό πρόστιμο από 5.000 ευρώ έως 20.000 ευρώ με αιτιολογημένη απόφαση, η οποία κοινοποιείται ηλεκτρονικά στο Εξουσιοδοτημένο Πρόσωπο και στον ΕΛΓΟ-ΔΗΜΗΤΡΑ, λαμβάνοντας υπόψη την σπουδαιότητα αλλά και τον αριθμό των μη συμμορφώσεων. Το ανωτέρω διοικητικό πρόστιμο αποτελεί έσοδο του Ταμείου Γεωργίας και Κτηνοτροφίας και εισπράττεται κατά τις διατάξεις του Κώδικα Εισπράξεως Δημοσίων Εσόδων (ΚΕΔΕ) με τη σύνταξη χρηματικού καταλόγου από τη βεβαιούσα αρχή και με αναφορά της αρχής υπέρ της οποίας κατατίθεται και αποδίδεται, σύμφωνα με τις κείμενες διατάξεις

γ) Σε περίπτωση που υφίσταται υπόνοια τέλεσης αξιοποίνων πράξεων, ο Προϊστάμενος της εποπτικής αρχής υποβάλλει μηνυτήρια αναφορά και αποστέλλει το σύνολο του υλικού που αφορά στην συγκεκριμένη υπόθεση στον αρμόδιο Εισαγγελέα.

## ΚΕΦΑΛΑΙΟ Ε’

**Παραβάσεις – Διοικητικά Μέτρα - Κυρώσεις**

**Άρθρο 19**

**Γενικές Διατάξεις**

1. Οι κυρώσεις του Πέμπτου Κεφαλαίου επιβάλλονται κατά την διαδικασία του άρθρου 26, ανεξάρτητα από κυρώσεις που προβλέπονται από άλλες διατάξεις της κοινοτικής και εθνικής νομοθεσίας.

2. Τα μέτρα συμμόρφωσης που προβλέπονται από τις διατάξεις του Πέμπτου Κεφαλαίου επιβάλλονται από τον ΕΛΓΟ-ΔΗΜΗΤΡΑ όπως ειδικότερα προβλέπεται στις επιμέρους διατάξεις του, ανεξάρτητα από μέτρα που προβλέπονται από άλλες διατάξεις της κοινοτικής και εθνικής νομοθεσίας.

3. Υποτροπή κατά την έννοια των διατάξεων του Πέμπτου Μέρους συντρέχει εάν έχει εκδοθεί απόφαση η οποία επιβάλλει κύρωση για παράβαση της ίδιας διάταξης του παρόντος νόμου κατά τα τελευταία τρία (3) έτη. Η τριετία εκκινεί από την ημερομηνία έκδοσης της σχετικής απόφασης της παρ. 6 του άρθρου 26. Προς το σκοπό διαπίστωσης περιπτώσεων υποτροπής, τηρείται σχετικό αρχείο με μέριμνα της Διεύθυνσης Συστημάτων Ποιότητας και Βιολογικής Γεωργίας του ΥπΑΑΤ. Όμοιο αρχείο τηρεί και ο ΕΛΓΟ-ΔΗΜΗΤΡΑ.

4. Σε περίπτωση που επιχείρηση υποπέσει σε περισσότερες παραβάσεις του Πέμπτου Κεφαλαίου, οι κυρώσεις και τα μέτρα συμμόρφωσης που προβλέπονται για κάθε μία από αυτές, επιβάλλονται σωρευτικά.

5. Ο χρόνος ισχύος της κύρωσης της αφαίρεσης Πιστοποίησης και της απαγόρευσης λήψης Πιστοποίησης εκκινεί από την ημερομηνία έκδοσης της σχετικής απόφασης της παρ. 6 του άρθρου 26.

6. Όταν ο χρόνος για τον οποίο αφαιρείται η Πιστοποίηση επιχείρησης σύμφωνα με την παρ.6 του άρθ. 26 υπερβαίνει τον χρόνο ισχύος της Πιστοποίησης αυτής, ο υπολειπόμενος χρόνος για τον οποίο αφαιρείται η Πιστοποίηση επιβάλλεται ως απαγόρευση ανανέωσης της αφαιρεθείσας Πιστοποίησης. Εφόσον η επιχείρηση υποβάλει στον ΕΛΓΟ-ΔΗΜΗΤΡΑ σχετικό αίτημα κατά το χρόνο ισχύος της απαγόρευσης αυτής, ο ΕΛΓΟ-ΔΗΜΗΤΡΑ το απορρίπτει αιτιολογημένα με ηλεκτρονική κοινοποίηση προς την επιχείρηση

7. Ο χρόνος κατά τον οποίο η ανάκληση Πιστοποίησης τυχόν αναστέλλεται δικαστικά, δεν προσμετράται στον χρόνο αφαίρεσής της.

8. Ο χρόνος ισχύος του μέτρου της προσωρινής αφαίρεσης Πιστοποίησης την οποία επιβάλλει ο ΕΛΓΟ-ΔΗΜΗΤΡΑ σύμφωνα με το άρθρο 20, δεν προσμετράται στον χρόνο της αφαίρεσης Πιστοποίησης ο οποίος τυχόν θα επιβληθεί.

9. Όπου επιβάλλεται διοικητικό πρόστιμο υπολογιζόμενο ως ποσοστό επί του κύκλου εργασιών επιχείρησης, για τον υπολογισμό του λαμβάνεται υπόψη ο κύκλος εργασιών της τελευταίας κλεισμένης χρήσης της.

10. Τα διοικητικά πρόστιμα που είναι εκφρασμένα σε ποσό, απομειώνονται ανάλογα με τον κύκλο εργασιών της επιχείρησης εις βάρος της οποίας επιβάλλονται ως εξής:

α) Κατά ποσοστό 30% εφόσον η επιχείρηση έχει κύκλο εργασιών κάτω των 10.000.000 ευρώ.

β) Κατά ποσοστό 60% εφόσον η επιχείρηση έχει κύκλο εργασιών κάτω του 1.000.000 ευρώ.

Τα ανωτέρω ποσοστά υπολογίζονται επί των κύκλων εργασιών της τελευταίας κλεισμένης χρήσης των επιχειρήσεων.

**Άρθρο 20**

**Διοικητικά μέτρα**

1. Ο ΕΛΓΟ-ΔΗΜΗΤΡΑ, εφόσον από τα πορίσματα των πρακτικών ελέγχου προκύπτει η τέλεση παραβάσεων των άρθρων 21 έως και 25, λαμβάνει με απόφαση, η οποία κοινοποιείται στην ελεγχόμενη επιχείρηση με δικαστικό επιμελητή, το προσήκον ή τα προσήκοντα από τα μέτρα των περιπτώσεων α έως και γ, καθώς και το μέτρο της προσωρινής αφαίρεσης της Πιστοποίησης, σύμφωνα με τους όρους της περ. δ:

α) Απαγόρευση διάθεσης στην αγορά των Προϊόντων ΠΟΠ, ΠΓΕ ή ΕΠΙΠ στα οποία αφορά η παράβαση.

β) Ανάκληση διαφημιστικού υλικού, έντυπου και ηλεκτρονικού, που αφορά στα τρόφιμα ή αγροτικά Προϊόντα ΠΟΠ, ΠΓΕ ή ΕΠΙΠ στα οποία αφορά η παράβαση, περιλαμβανομένης της άρσης προβολής τους σε δικτυακούς τόπους που η επιχείρηση λειτουργεί ή χρησιμοποιεί.

γ) Ανάκληση των Προϊόντων ΠΟΠ, ΠΓΕ ή ΕΠΙΠ στα οποία αφορά η παράβαση.

δ) Προσωρινή αφαίρεση της Πιστοποίησης της ελεγχόμενης επιχείρησης. Το συγκεκριμένο μέτρο λαμβάνεται περιοριστικά στις περιπτώσεις που σύμφωνα με το πρακτικό ελέγχου έχουν διαπιστωθεί παραβάσεις: ι) Της παρ. 1 του άρθρου 21, ιι) των περ. α και γ της παρ. 1 και 6 (υπέρβαση των ορίων απόδοσης γάλακτος κατά την τυροκόμιση) του αρθρου 22 ιιι) της παρ. 2 του άρθρου 25 και ιν) της παρ. 7 του άρθ. 25.

2. Το μέτρο της προσωρινής αφαίρεσης της Πιστοποίησης ισχύει μέχρι την έκδοση της απόφασης της παρ. 6 του άρθ. 26 οπότε και αίρεται αυτοδίκαια, εκτός εάν η ελεγχόμενη επιχείρηση έχει εφαρμόσει πλήρως σε προηγούμενο χρόνο τα μέτρα συμμόρφωσης που της έχει κοινοποιήσει ο ΕΛΓΟ-ΔΗΜΗΤΡΑ, όπου τέτοια ρητώς προβλέπονται. Στην περίπτωση αυτή, το μέτρο αίρεται με απόφαση του ΕΛΓΟ-ΔΗΜΗΤΡΑ, η οποία κοινοποιείται στην επιχείρηση ηλεκτρονικά.

3. Η απόφαση του ΕΛΓΟ-ΔΗΜΗΤΡΑ που αφορά στα μέτρα των περ. α, β και γ της παρ. 1 ορίζει και προθεσμία εφαρμογής των λαμβανόμενων με αυτήν μέτρων, η οποία δεν μπορεί να είναι μικρότερη των δέκα (10) ημερών από την ημερομηνία επίδοσής της.

4. Τα μέτρα της παρ. 1 εφαρμόζονται με μέριμνα, δαπάνες και ευθύνη της ελεγχόμενης επιχείρησης.

5. Η ελεγχόμενη επιχείρηση έχει την υποχρέωση να παράσχει αμελλητί στον ΕΛΓΟ-ΔΗΜΗΤΡΑ πλήρη στοιχεία τα οποία να αποδεικνύουν τη συμμόρφωσή της με τα μέτρα της παρ. 1. Ο ΕΛΓΟ-ΔΗΜΗΤΡΑ δύναται αντίστοιχα να ζητήσει οποιαδήποτε συμπληρωματικά στοιχεία κρίνει αναγκαία από την ελεγχόμενη επιχείρηση και τρίτους και να προβεί σε επιτόπιο έλεγχο, είτε στις εγκαταστάσεις της ελεγχόμενης επιχείρησης είτε και σε εγκαταστάσεις τρίτων επιχειρήσεων, ώστε να διαπιστώσει τη συμμόρφωση της ελεγχόμενη επιχείρησης προς τα μέτρα αυτά, καθώς και να απευθύνει οδηγίες σε τρίτους, προς τον σκοπό της πλήρους εφαρμογής τους, ιδίως γνωστοποιώντας τους το πλήρες περιεχόμενό τους, περιλαμβανομένων και πληροφοριών ως προς την ταυτότητα των Προϊόντων ΠΟΠ, ΠΓΕ ή ΕΠΙΠ στα οποία αυτά αφορούν και την ταυτότητα της επιχείρησης που υπέπεσε σε παράβαση. Επίσης, ο ΕΛΓΟ-ΔΗΜΗΤΡΑ, σε περίπτωση μη συμμόρφωσης προς τα μέτρα της ελεγχόμενης επιχείρησης, δύναται να ζητήσει την συνδρομή άλλων αρμόδιων υπηρεσιών, ώστε να επιτευχθεί η συμμόρφωση αυτή.

**Άρθρο 21**

**Παραβάσεις ως προς την ιχνηλασιμότητα και σχετικές υποχρεώσεις**

1. Σε περίπτωση μη τήρησης των αρχείων ιχνηλασιμότητας των Προϊόντων ΠΟΠ, ΠΓΕ ή ΕΠΙΠ, ιδίως των αρχείων εισροών-εκροών, παραγωγής, αποθεμάτων, αρχείων τεκμηρίωσης προέλευσης πρώτης ύλης, στοιχείων/αρχείων διαχωρισμού των προϊόντων ΠΟΠ, ΠΓΕ ή ΕΠΙΠ και των άλλων προϊόντων της επιχείρησης ή πλημμελούς τήρησή τους, σε βαθμό που καθιστά αδύνατη την ιχνηλασιμότητα των προϊόντων αυτών κατά παράβαση των διατάξεων του άρθρου 10:

α) ο ΕΛΓΟ ΔΗΜΗΤΡΑ εντός δεκαπέντε (15) ημερών από την υπογραφή του πρακτικού ελέγχου από την επιχείρηση ή την επίδοσή του σε αυτή, αποστέλλει στην επιχείρηση ηλεκτρονική κοινοποίηση στην οποία περιγράφονται αναλυτικά μέτρα συμμόρφωσης τα οποία πρέπει να λάβει η επιχείρηση, παρέχοντάς της συχρόνως προθεσμία συμμόρφωσης όχι συντομότερη των τριάντα (30) ημερών.

β) Σε περίπτωση που κατόπιν επιτόπιου επανελέγχου, ο οποίος δεν δύναται να απέχει από τον προηγούμενο έλεγχο πέραν των τριάντα (30) ημερών διαπιστωθεί ότι η επιχείρηση δεν έχει πλήρως συμμορφωθεί, επιβάλλεται αφαίρεση της Πιστοποίησης για τρεις (3) μήνες.

γ) Σε περίπτωση υποτροπής επιβάλλεται αφαίρεση της Πιστοποίησης για έξι (6) μήνες.

2. Σε περίπτωση πλημμελούς τήρησης των αρχείων ιχνηλασιμότητας των Προϊόντων ΠΟΠ, ΠΓΕ ή ΕΠΙΠ κατά παράβαση των διατάξεων του άρθρου 10 ή/και ανακριβούς δήλωσης παραγωγής και αποθεμάτων στον ΕΛΓΟ-ΔΗΜΗΤΡΑ κατά παράβαση της παρ. 2 του άρθ. 11:

α) ο ΕΛΓΟ ΔΗΜΗΤΡΑ εντός δεκαπέντε (15) ημερών από την υπογραφή του πρακτικού ελέγχου από την επιχείρηση ή την επίδοσή του σε αυτή, αποστέλλει στην επιχείρηση ηλεκτρονική κοινοποίηση στην οποία περιγράφονται αναλυτικά μέτρα συμμόρφωσης τα οποία πρέπει να λάβει η επιχείρηση, παρέχοντάς της συχρόνως προθεσμία συμμόρφωσης όχι συντομότερη των τριάντα (30) ημερών.

β) Εφόσον κατόπιν επιτόπιου επανελέγχου του ΕΛΓΟ-ΔΗΜΗΤΡΑ διαπιστωθεί ότι η επιχείρηση δεν έχει συμμορφωθεί πλήρως, επιβάλλεται στην επιχείρηση αφαίρεση της Πιστοποίησης για δύο (2) μήνες.

γ) Σε περίπτωση υποτροπής επιβάλλεται αφαίρεση της Πιστοποίησης για τρεις (3) μήνες.

3. Σε περίπτωση παράλειψης κοινοποίησης από την επιχείρηση στον ΕΛΓΟ-ΔΗΜΗΤΡΑ των στοιχείων που προβλέπονται στην παρ. 2 και στην περ. β της παρ. 3 του αρθρου 11 (δηλώσεις παραγωγής και αποθεμάτων και διακινηθεισών ποσοτήτων προϊόντων, τροποποιήσεις της σήμανσης των προϊόντων) και στην περ. γ παρ. 3 του άρθ. 10 (αλλαγές στο μηχανολογικό εξοπλισμό, στο διάγραμμα ροής της παραγωγής και γενικότερα οποιασδήποτε τροποποίησης της διαδικασίας ή/και των μέσων παραγωγής):

α) Ο ΕΛΓΟ-ΔΗΜΗΤΡΑ, εφόσον οι σχετικές πληροφορίες δεν έχουν παρασχεθεί σε αυτόν προηγουμένως με οποιονδήποτε άλλο τρόπο, αποστέλλει στην επιχείρηση ηλεκτρονική κοινοποίηση στην οποία περιγράφονται τα στοιχεία τα οποία η επιχείρηση οφείλει να κοινοποιήσει προς αυτόν, παρέχοντάς της συχρόνως προθεσμία συμμόρφωσης είκοσι (20) ημερών.

β) Εφόσον η επιχείρηση δεν συμμορφωθεί πλήρως εντός της προθεσμίας αυτής, ο ΕΛΓΟΔΗΜΗΤΡΑ παρέχει στην επιχείρηση νέα προθεσμία δεκαπέντε (15) ημερών, με σχετική ηλεκτρονική κοινοποίηση.

γ) Αν η επιχείρηση δε συμμορφωθεί πλήρως εντός της ανωτέρω προθεσμίας, επιβάλλεται σε αυτήν αφαίρεση της Πιστοποίησης για 30 ημέρες.

**Άρθρο 22**

**Παραβάσεις σχετικά με τις προδιαγραφές των Προϊόντων ΠΟΠ, ΠΓΕ και ΕΠΙΠ**

1. Παράβαση κατά την έννοια του παρόντος άρθρου συνιστά η παραγωγή, διακίνηση μη προσυσκευασμένων και συσκευασία με σκοπό την εμπορία Προϊόντων ΠΟΠ, ΠΓΕ ή ΕΠΙΠ από Πιστοποιημένες επιχειρήσεις, τα οποία δεν πληρούν τις προϋποθέσεις και προδιαγραφές της Πιστοποίησης που έχουν λάβει, του Βασικού Κανονισμού και του εθνικού ή και ενωσιακού νομοθετικού και κανονιστικού πλαισίου που διέπει κάθε Προϊόν ΠΟΠ, ΠΓΕ ή ΕΠΙΠ τους και ειδικότερα:

α) Η παραγωγή Προϊόντος ΠΟΠ, ΠΓΕ ή ΕΠΙΠ το οποίο περιέχει εν όλω ή εν μέρει κύρια πρώτη ύλη άλλη από αυτή που προβλέπεται από τις σχετικές προδιαγραφές.

β) Η μη τήρηση προδιαγραφών ως προς χρήση μέσων και συσκευασιών συλλογής, διακίνησης, πώλησης καθώς και ως προς τις διαστάσεις, το σχήμα, το βάρος του τελικού Προϊόντος ΠΟΠ, ΠΓΕ ή ΕΠΙΠ.

γ) Οποιαδήποτε μη τήρηση προδιαγραφών που δεν εμπίπτουν στις περιπτώσεις α) και β).

2. Σε περίπτωση που Πιστοποιημένη Επιχείρηση έχει τελέσει την παράβαση της περ. α της παρ. 1:

α) Επιβάλλεται αφαίρεση της Πιστοποίησης για ένα (1) έτος. Σε περίπτωση υποτροπής, επιβάλλεται αφαίρεση Πιστοποίησης για δύο (2) έτη.

β) Εφόσον για να επιτευχθεί η παραγωγή ή/και διάθεση των παραβατικών προϊόντων η επιχείρηση έχει χρησιμοποιήσει δόλιες ή παραπλανητικές πρακτικές, ιδίως έχει προβεί σε κατάρτιση ή χρήση πλαστών ή νοθευμένων εγγράφων, σε παράνομη σύμπραξη με αρμόδιους δημόσιους υπαλλήλους ή υπαλλήλους ΝΠΔΔ ή ΝΠΙΔ που ανήκουν στον ευρύτερο δημόσιο τομέα, σε οποιεσδήποτε ψευδείς παραστάσεις, ή αθέμιτες αποκρύψεις ή παρασιωπήσεις στοιχείων, ή έχει χρησιμοποιήσει οποιαδήποτε τεχνικά ή άλλα μέσα ή μεθόδους ώστε να διευκολύνει ή αποκρύψει την τέλεση παραβάσεων, επιπλέον της αφαίρεσης Πιστοποίησης, επιβάλλεται διοικητικό πρόστιμο ποσοστού 2% επί του κύκλου εργασιών της επιχείρησης. Σε περίπτωση υποτροπής, επιβάλλεται διοικητικό πρόστιμο ποσοστού 3% επί του κύκλου εργασιών.

γ) Περισσότερες επιμέρους παραβάσεις της περ. α της παρ. 1 λογίζονται ως μία παράβαση, εφόσον αφορούν στο ίδιο Προϊόν ΠΟΠ, ΠΓΕ ή ΕΠΙΠ.

3. Σε περίπτωση που Πιστοποιημένη Επιχείρηση έχει τελέσει την παράβαση της περ. β της παρ. 1:

α) ο ΕΛΓΟ ΔΗΜΗΤΡΑ εντός δεκαπέντε (15) ημερών από την υπογραφή του πρακτικού ελέγχου από την επιχείρηση ή την επίδοσή του σε αυτή, αποστέλλει στην επιχείρηση ηλεκτρονική κοινοποίηση στην οποία περιγράφονται αναλυτικά μέτρα συμμόρφωσης τα οποία πρέπει να λάβει η επιχείρηση, παρέχοντάς της συχρόνως προθεσμία συμμόρφωσης όχι συντομότερη των τριάντα (30) ημερών.

β) Σε περίπτωση που κατόπιν επιτόπιου επανελέγχου, ο οποίος δεν δύναται να απέχει από τον προηγούμενο έλεγχο πέραν των τριάντα (30) ημερών, διαπιστωθεί ότι η επιχείρηση δεν έχει πλήρως συμμορφωθεί, επιβάλλεται αφαίρεση της Πιστοποίησης για τρεις (3) μήνες.

γ) Περισσότερες επιμέρους παραβάσεις της περ. β της παρ. 1 λογίζονται ως μία παράβαση, εφόσον αφορούν στο ίδιο Προϊόν ΠΟΠ, ΠΓΕ ή ΕΠΙΠ.

4. Σε περίπτωση που Πιστοποιημένη Επιχείρηση έχει τελέσει την παράβαση της περ. γ της παρ. 1:

α) Επιβάλλεται αφαίρεση της Πιστοποίησης για τρεις (3) έως έξι (6) μήνες. Για τον προσδιορισμό του χρόνου αφαίρεσης της Πιστοποίησης λαμβάνονται υπόψη:

ι) ο αριθμός των επιμέρους παραβάσεων της περ. γ της παρ. 1 που διαπιστώθηκαν ανά προϊόν ΠΟΠ, ΠΓΕ ή ΕΠΙΠ.

ιι) το ιστορικό παραβάσεων της επιχείρησης για τις οποίες έχει εκδοθεί κατά τα τελευταία τρία (3) έτη απόφαση σύμφωνα με την παρ. 6 του άρθρου 26 και δεν συνιστούν υποτροπή σύμφωνα με την παρ. 3 του άρθρου 19.

Σε περίπτωση υποτροπής, επιβάλλεται αφαίρεση Πιστοποίησης για ένα (1) έτος.

β) Περισσότερες επιμέρους παραβάσεις της περ. γ της παρ. 1 λογίζονται ως μία παράβαση, εφόσον αφορούν στο ίδιο Προϊόν ΠΟΠ, ΠΓΕ ή ΕΠΙΠ.

γ) Εφόσον για να επιτευχθεί η παραγωγή ή/και διάθεση των παραβατικών προϊόντων η επιχείρηση έχει χρησιμοποιήσει δόλιες ή παραπλανητικές πρακτικές όπως προσδιορίζονται στην περ. β της παρ. 3, επιπλέον της αφαίρεσης Πιστοποίησης, επιβάλλεται διοικητικό πρόστιμο ποσοστού 1% επί του κύκλου εργασιών της επιχείρησης. Σε περίπτωση υποτροπής, επιβάλλεται διοικητικό πρόστιμο ποσοστού 2% επί του κύκλου εργασιών.

5. Με απόφαση του Υπουργού Αγροτικής Ανάπτυξης και Τροφίμων προσδιορίζονται οι αποδόσεις γάλακτος κατά την παραγωγή τυροκομικών Προϊόντων ΠΟΠ. Η απόφαση αυτή λαμβάνεται κατόπιν δεσμευτικής εισήγησης εννεαμελούς επιστημονικής επιτροπής, η οποία συστήνεται με απόφαση του Υπουργού Αγροτικής Ανάπτυξης και Τροφίμων και στην οποία συμμετέχουν

α) τέσσερις (4) καθηγητές οποιασδήποτε βαθμίδας Ανώτατου Εκπαιδευτικού Ιδρύματος των εξής ειδικοτήτων:

ι) Γαλακτοκομίας, ιι) Υγιεινής και Τεχνολογίας Γάλακτος και Προϊόντων και ιιι) Ζωοτεχνίας

β) Ένας εκπρόσωπος του ΥπΑΑΤ.

γ) Ένας εκπρόσωπος του ΕΛΓΟ-ΔΗΜΗΤΡΑ.

δ) Ένας εκπρόσωπος του Γενικού Χημείου του Κράτους.

ε) Δύο (2) εκπρόσωποι της Διεπαγγελματικής Οργάνωσης του συγκεκριμένου ΠΟΠ Προϊόντος, εφόσον τέτοια υφίσταται εγκεκριμένη και εφόσον τέτοια δεν υφίσταται, δύο (2) εκπρόσωποι νομίμως συσταθεισών επαγγελματικών οργανώσεων επαγγελματιών που δραστηριοποιούνται στην παραγωγή του ΠΟΠ αυτού Προϊοντος.

6. Η υπέρβαση των ορίων απόδοσης γάλακτος κατά την τυροκόμιση στην παραγωγή τυροκομικών Προϊόντων ΠΟΠ, όπως αυτή προσδιορίζεται στην παρ. 4, συνιστά μαχητό τεκμήριο παράβασης των προδιαγραφών που αφορούν την διαδικασία παραγωγής του προϊόντος αυτού και επισύρει τις κυρώσεις της περ. α της παρ. 4. Η επιχείρηση φέρει το πλήρες βάρος απόδειξης της τήρησης των προδιαγραφών αυτών.

**Άρθρο 23**

**Παραβάσεις από μη Πιστοποιημένες Επιχειρήσεις**

1. Παραβάσεις κατά την έννοια του παρόντος άρθρου αποτελούν:

α) Η παραγωγή, διακίνηση μη προσυσκευασμένων και η συσκευασία γεωργικών προϊόντων ή τροφίμων, τα οποία φέρονται ως Προϊόντα ΠΟΠ, ΠΓΕ ή ΕΠΙΠ, από επιχειρήσεις που δεν έχουν λάβει την απαιτούμενη Πιστοποίηση.

β) Κάθε άλλη άμεση ή έμμεση εμπορική χρήση καταχωρισμένης ονομασίας, ενδείξεων, συμβόλων ή σημάτων Προϊόντων ΠΟΠ, ΠΓΕ ή ΕΠΙΠ στην επισήμανση, παρουσίαση, διαφήμιση και στα συνοδευτικά έγγραφα αγροτικού προϊόντος ή τροφίμου και των συσκευασιών και υποσυσκευασιών του, που δεν καλύπτεται από αντίστοιχη Πιστοποίηση.

γ) Οποιαδήποτε κατάχρηση, απομίμηση ή επίκληση καταχωρισμένης ονομασίας, ενδείξεων, συμβόλων ή σημάτων Προϊόντων ΠΟΠ, ΠΓΕ ή ΕΠΙΠ στην επισήμανση, παρουσίαση, διαφήμιση και στα συνοδευτικά έγγραφα του αγροτικού προϊόντος ή τροφίμου μη Πιστοποιημένης επιχείρησης και των συσκευασιών και υποσυσκευασιών του, έστω και αν αναφέρεται η πραγματική προέλευση των προϊόντων ή υπηρεσιών ή εάν η προστατευόμενη ονομασία μεταφράζεται ή συνοδεύεται από εκφράσεις όπως «στυλ», «τύπος», «μέθοδος», «όπως παράγεται στ.», «απομίμηση» ή άλλες ανάλογες.

δ) Οποιασδήποτε άλλη μη συμμόρφωση με τις διατάξεις του παρόντος, του Βασικού Κανονισμού και του εθνικού ή και ενωσιακού νομοθετικού και κανονιστικού πλαισίου που διέπει τα Προϊόντα ΠΟΠ, ΠΓΕ και ΕΠΙΠ ψευδής ή παραπλανητική ένδειξης, όσον αφορά την καταγωγή, την προέλευση, τη φύση ή τις βασικές ιδιότητες του προϊόντος μη Πιστοποιημένης επιχείρησης, αναγραφόμενη στη συσκευασία ή στο περιτύλιγμα, στο διαφημιστικό υλικό ή σε έγγραφα που αφορούν το συγκεκριμένο προϊόν, καθώς και η χρησιμοποίηση συσκευασίας που θα μπορούσε να δημιουργήσει εσφαλμένη εντύπωση ως προς την προέλευση του προϊόντος.

2. Επί των παραβάσεων της περ α της. 1 επιβάλλονται σωρευτικά οι ακόλουθες κυρώσεις:

α) Διοικητικό πρόστιμο 4% επί του κύκλου εργασιών της επιχείρησης. Σε περίπτωση υποτροπής, το διοικητικό πρόστιμο ανέρχεται σε ποσοστό 6% του κύκλου εργασιών της επιχείρησης.

β) Απαγόρευση λήψης οποιασδήποτε Πιστοποίησης η οποία ισχύει για ένα (1) έτος. Σε περίπτωση υποτροπής, επιβάλλεται η ίδια απαγόρευση για δύο (2) έτη.

3. Επί των παραβάσεων των περ β, γ και δ της παρ. 1 επιβάλλονται σωρευτικά οι ακόλουθες κυρώσεις:

α) Διοικητικό πρόστιμο 1% επί του κύκλου εργασιών της επιχείρησης. Σε περίπτωση υποτροπής, το διοικητικό πρόστιμο ανέρχεται σε ποσοστό 2% του κύκλου εργασιών της επιχείρησης.

β) Απαγόρευση λήψης οποιασδήποτε Πιστοποίησης για περίοδο έξι (6) μηνών. Σε περίπτωση υποτροπής, επιβάλλεται λήψης οποιασδήποτε Πιστοποίησης για περίοδο ενός (1) έτους.

Η σωρευτική τέλεση των παραβάσεων των περ. β, γ και δ της παρ. 1 λογίζεται ως ενιαία παράβαση.

**Άρθρο 24**

**Παραβάσεις από Επιχειρήσεις που παράγουν τρόφιμα στα οποία χρησιμοποιούνται ως συστατικά Προϊόντα ΠΟΠ ή ΠΓΕ**

1. Σε περίπτωση παράβασης των όρων της παρ. 1 του άρθ. 13 και των κατ’ εξουσιοδότησή της παρ. 5 του ίδιου άρθρου εκδοθεισών κανονιστικών πράξεων για την αναγραφή καταχωρισμένης ΠΟΠ ή ΠΓΕ ονομασίας στον κατάλογο των συστατικών ενός τροφίμου, εντός ή πλησίον της ονομασίας πώλησης ενός τροφίμου, επιβάλλεται διοικητικό πρόστιμο ποσοστού 0,5% του κύκλου εργασιών της επιχείρησης.

Σε περίπτωση υποτροπής, επιβάλλεται διοικητικό πρόστιμο 1% του κύκλου εργασιών της επιχείρησης.

2. Σε περίπτωση που επιχείρηση:

ι) αναγράφει Προϊόν ΠΟΠ ή ΠΓΕ στον κατάλογο των συστατικών ενός τροφίμου, εντός ή πλησίον της ονομασίας πώλησης ή

ιι) πραγματοποιεί άλλη άμεση ή έμμεση εμπορική χρήση καταχωρισμένης ονομασίας, ενδείξεων, συμβόλων ή σημάτων Προϊόντων ΠΟΠ ή ΠΓΕ ή

ιιι) πραγματοποιεί κατάχρηση, απομίμηση ή επίκληση καταχωρισμένης ονομασίας, ενδείξεων, συμβόλων ή σημάτων Προϊόντων ΠΟΠ, ΠΓΕ ή

ιν) κάνει χρήση ψευδούς ή παραπλανητικής ένδειξης στην επισήμανση, παρουσίαση, διαφήμιση και στα συνοδευτικά έγγραφα ενός τροφίμου, χωρίς να προμηθεύεται το φερόμενο ως Προϊόν ΠΟΠ ή ΠΓΕ από Πιστοποιημένη επιχείρηση, επιβάλλεται διοικητικό πρόστιμο ποσοστού 0,5% του κύκλου εργασιών της.

Σε περίπτωση υποτροπής, επιβάλλεται διοικητικό πρόστιμο 1% του κύκλου εργασιών της.

Περισσότερες επιμέρους παραβάσεις της παρούσας παραγράφου, λογίζονται ως μία παράβαση, εφόσον αφορούν στο ίδιο προϊόν.

3. Σε περίπτωση παράβασης από επιχείρηση που παράγει αγροτικά προϊόντα ή τρόφιμα στα οποία χρησιμοποιούνται ως συστατικά Προϊόντα ΠΟΠ ή ΠΓΕ, των υποχρεώσεων των περ. α, δ και ε της παρ. 2 του άρθρου 13, ο ΕΛΓΟ-ΔΗΜΗΤΡΑ παρέχει στην επιχείρηση προθεσμία συμμόρφωσης τριάντα (30) ημερών, με σχετική ηλεκτρονική κοινοποίηση, στην οποία περιγράφονται αναλυτικά μέτρα συμμόρφωσης. Αν η εταιρεία δε συμμορφωθεί πλήρως εντός της προθεσμίας αυτής επιβάλλεται στην επιχείρηση διοικητικό πρόστιμο 30.000 ευρώ.

Περισσότερες επιμέρους παραβάσεις της παρούσας παραγράφου λογίζονται ως μία παράβαση, εφόσον αφορούν στο ίδιο προϊόν.

4. Σε περίπτωση παράβασης από επιχείρηση που παράγει αγροτικά προϊόντα ή τρόφιμα στα οποία χρησιμοποιούνται ως συστατικά Προϊόντα ΠΟΠ ή ΠΓΕ, των υποχρεώσεων της περ. γ της παρ. 2 του άρθρου 13, ο ΕΛΓΟ-ΔΗΜΗΤΡΑ παρέχει στην επιχείρηση προθεσμία συμμόρφωσης τριάντα (30) ημερών, με σχετική ηλεκτρονική κοινοποίηση, στην οποία περιγράφονται αναλυτικά μέτρα συμμόρφωσης. Αν η εταιρεία δε συμμορφωθεί πλήρως εντός της προθεσμίας αυτής επιβάλλεται στην επιχείρηση διοικητικό πρόστιμο 60.000 ευρώ.

**Άρθρο 25**

**Λοιπές Παραβάσεις**

1. Σε περίπτωση χρήσης των καταχωρισμένων ονομασιών, ενδείξεων, συμβόλων ή σημάτων στην επισήμανση, παρουσίαση, διαφήμιση, στα συνοδευτικά έγγραφα τις συσκευασίες και υποσυσκευασίες των Προϊόντων ΠΟΠ/ΠΓΕ ή ΕΠΙΠ από Πιστοποιημένες επιχειρήσεις κατά παράβαση των διατάξεων του παρόντος, του Βασικού Κανονισμού και του εθνικού και ενωσιακού νομοθετικού και κανονιστικού πλαισίου που διέπει τα Προϊόντα ΠΟΠ, ΠΓΕ και ΕΠΙΠ, ιδίως μη ορθής χρήσης καταχωρισμένων ονομασιών, συμβόλων (ως προς το περιεχόμενο, τις διαστάσεις και το χρώμα), κωδικών συσκευασίας, στοιχείων παραγωγού/συσκευαστή και λοιπών προβλεπομένων ενδείξεων και σημάτων:

α) ο ΕΛΓΟ ΔΗΜΗΤΡΑ εντός δεκαπέντε (15) ημερών από την υπογραφή του πρακτικού ελέγχου από την επιχείρηση ή την επίδοσή του σε αυτή, αποστέλλει στην επιχείρηση ηλεκτρονική κοινοποίηση στην οποία περιγράφονται αναλυτικά μέτρα συμμόρφωσης τα οποία πρέπει να λάβει η επιχείρηση, παρέχοντάς της συχρόνως προθεσμία συμμόρφωσης όχι συντομότερη των τριάντα (30) ημερών.

β) Εφόσον κατόπιν του επανελέγχου του ΕΛΓΟ ΔΗΜΗΤΡΑ διαπιστωθεί ότι η επιχείρηση δεν έχει συμμορφωθεί πλήρως, επιβάλλεται στην επιχείρηση πρόστιμο 10.000-15.000 ευρώ, λαμβανομένου υπόψη του βαθμού μη συμμόρφωσης ή μη της επιχείρησης.

γ) Σε περίπτωση υποτροπής, το επιβαλλόμενο πρόστιμο ανέρχεται στο ποσό των 30.000 ευρώ.

2. Αν η επιχείρηση αρνείται συνολικά τον επιτόπιο έλεγχο από τον ΕΛΓΟ ΔΗΜΗΤΡΑ, επιβάλλεται πρόστιμο 100.000 ευρώ. Ο ΕΛΓΟ-ΔΗΜΗΤΡΑ, ανεξάρτητα από την διαδικασία επιβολής προστίμου, προβαίνει εκ νέου σε επιτόπιο έλεγχο της επιχείρησης το αργότερο εντός 15 ημερών. Σε περίπτωση νέας άρνησης της επιχείρησης, αφαιρείται η Πιστοποίησή της για τέσσερις (4) μήνες.

3. Σε περίπτωση που η επιχείρηση αρνείται τη διενέργεια επιμέρους ελεγκτικών ενεργειών ή παρέχει ελλιπή στοιχεία σε απάντηση σχετικών αιτημάτων του ΕΛΓΟ-ΔΗΜΗΤΡΑ, όπως ενδεικτικά αρχείων, δειγμάτων και εγγράφων ή θέτει προσκόμματα στη διενέργεια του ελέγχου, περιλαμβανομένων προσκομμάτων τεχνικού χαρακτήρα, επιβάλλεται διοικητικό πρόστιμο 30.000-50.000 ευρώ, λαμβανομένου υπόψη του αριθμού και της σπουδαιότητας των επιμέρους αυτών ελεγκτικών ενεργειών και της φύσης των προσκομμάτων που η επιχείρηση έθεσε. Σε περίπτωση υποτροπής, επιβάλλεται διοικητικό πρόστιμο 100.000 ευρώ.

4. Σε περίπτωση παράλειψης από την επιχείρηση κοινοποίησης στον ΕΛΓΟ-ΔΗΜΗΤΡΑ της περ. γ της παρ. 3 του άρθ. 11 (τροποποίηση νομικής της μορφής, της επωνυμίας ή της έδρας της επιχείρησης, της διοίκησης και της μετοχικής σύνθεσης της εταιρείας), και εφόσον οι σχετικές πληροφορίες δεν έχουν περιέλθει στον ΕΛΓΟ-ΔΗΜΗΤΡΑ με οποιονδήποτε άλλο τρόπο, ο ΕΛΓΟ-ΔΗΜΗΤΡΑ παρέχει στην επιχείρηση προθεσμία συμμόρφωσης δεκαπέντε (15) ημερών, με σχετική ηλεκτρονική κοινοποίηση. Αν η εταιρεία δε συμμορφωθεί πλήρως εντός της προθεσμίας αυτής επιβάλλεται στην επιχείρηση διοικητικό πρόστιμο 15.000 ευρώ.

5. Σε περίπτωση μη εφαρμογής από την ελεγχόμενη επιχείρηση, εν όλω ή εν μέρει, των διοικητικών μέτρων μέτρων των περ. α, β και γ της παρ. 1 του άρθ. 20, επιβάλλεται στην επιχείρηση διοικητικό πρόστιμο ποσοστού 0,3% επί του κύκλου εργασιών της. Σε περίπτωση υποτροπής, επιβάλλετται διοικητικό πρόστιμο ποσοστού 0,5% του κύκλου εργασιών της.

6. Σε περίπτωση που επιχείρηση της οποίας έχει αφαιρεθεί η Πιστοποίηση προσωρινά σύμφωνα με την περ. δ της παρ. 1 του αρθ. 20 ή με την απόφαση της παρ. 6 του άρθ. 26, πραγματοποιεί παραγωγή, διακίνηση μη προσυσκευασμένων και συσκευασία Προϊόντων ΠΟΠ, ΠΓΕ ή ΕΠΙΠ σε χρόνο που η αφαίρεση βρίσκεται εν ισχύ, επιβάλλεται διοικητικό πρόστιμο ποσοστού 2% του κύκλου εργασιών της. Σε περίπτωση υποτροπής, επιβάλλετται διοικητικό πρόστιμο ποσοστού 3% του κύκλου εργασιών της.

7. Σε περίπτωση που:

α) Επιχείρηση έλαβε Πιστοποίηση προσκομίζοντας στον ΕΛΓΟ-ΔΗΜΗΤΡΑ ανακριβή στοιχεία σύμφωνα με τις παρ. 9 ή/και 10 του άρθ. 8, είτε

β) κατά την διάρκεια ισχύος της Πιστοποίησης επιχείρησης συντρέξουν οι όροι εφαρμογή της παρ. 11 του άρθ. 8,

αφαιρείται η Πιστοποίηση της επιχείρησης για τον υπόλοιπο χρόνο διάρκειας της ισχύος της.

**Άρθρο 26**

**Διαδικασία επιβολής κυρώσεων**

1. Στο ΥπΑΑΤ συγκροτείται τριμελής Επιτροπή Επιβολής Κυρώσεων («Επιτροπή») που ορίζεται με απόφαση του Υπουργού Αγροτικής Ανάπτυξης και Τροφίμων και λειτουργεί σύμφωνα τις διατάξεις του παρόντος άρθρου και τον ν. 2690/1999 (ΦΕΚ Α΄45) όπως έχει τροποποιηθεί και ισχύει, αποτελούμενη από:

α. Πάρεδρο ή Πληρεξούσιο που υπηρετεί στο Ειδικό Γραφείο Ενωσιακού Δικαίου στο ΥπΑΑΤ ως Πρόεδρο και τον αναπληρωτή του.

β. Τον προϊστάμενο της Διεύθυνσης Συστημάτων Ποιότητας και Βιολογικής Γεωργίας του ΥπΑΑΤ και τον αναπληρωτή του.

γ. Τον Προϊστάμενο Διεύθυνσης ή Τμήματος της Διεύθυνσης Νομοθετικής Πρωτοβουλίας και Διαχείρισης Παραβάσεων του ΥπΑΑΤ και τον αναπληρωτή του.

Χρέη γραμματέα ασκεί Υπάλληλος της Γενικής Διεύθυνσης Τροφίμων του ΥπΑΑΤ. Με την παραπάνω απόφαση του Υπουργού Αγροτικής Ανάπτυξης και Τροφίμων ορίζεται και ο γραμματέας της επιτροπής καθώς και ο αναπληρωτής του.

Έργο της Επιτροπής είναι η σύμφωνα με την διαδικασία του παρόντος άρθρου επιβολή των κυρώσεων οι οποίες προβλέπονται στα άρθρα 21 έως και 25.

2. Η αρμόδια υπηρεσία του ΕΛΓΟ-ΔΗΜΗΤΡΑ συντάσσει έκθεση ελέγχου («Έκθεση»), εντός προθεσμίας 30 ημερών από τη περάτωση του ελέγχου, η οποία περιλαμβάνει το πρακτικό ελέγχου με τις παραβάσεις που εντοπίστηκαν κατά τον έλεγχο, τυχόν μέτρα συμμόρφωσης που προτάθηκαν καθώς και τον βαθμό εκπλήρωσης αυτών από την ελεγχόμενη επιχείρηση. Στην Έκθεση περιλαμβάνεται και οποιοδήποτε στοιχείο είναι απαραίτητο για την βεβαίωση της παράβασης, την επιβολή κυρώσεων και τον υπολογισμό τους. Περιλαμβάνεται επίσης εισήγηση επί της παράβασης και των κυρώσεων που θα πρέπει να επιβληθούν σύμφωνα με τα άρθρα 21 έως και 25.

3. Η Έκθεση κοινοποιείται ηλεκτρονικά από τον ΕΛΓΟ-ΔΗΜΗΤΡΑ εντός πέντε (5) ημερών από την υπογραφή της στην ελεγχόμενη επιχείρηση και στην Επιτροπή.

4. Η Επιτροπή συνεδριάζει εντός του κανονικού ωραρίου λειτουργίας και είναι μη αμειβόμενη. Η Επιτροπή συγκαλείται από τον Πρόεδρό της εντός τριάντα (30) ημερών από την παραλαβή της Έκθεσης.

5. Στις συνεδριάσεις της Επιτροπή καλείται από τον Πρόεδρο η ελεγχόμενη επιχείρηση τουλάχιστον δεκαπέντε (15) ημέρες πριν τη συνεδρίασή της. Η ελεγχόμενη επιχείρηση ο δύναται να εκθέσει τις απόψεις και τα αποδεικτικά της μέσα του αυτοπροσώπως ή/και με πληρεξούσιο προφορικά ή/και εγγράφως δι’ υπομνήματος.

6. Η Επιτροπή εκδίδει αιτιολογημένη απόφαση εντός 45 ημερών από την ημερομηνία συνεδρίασής της, αφού λάβει υπόψη την Εισήγηση του ΕΛΓΟ ΔΗΜΗΤΡΑ, καθώς και τυχόν απόψεις ή/και το υπόμνημα της ελεγχόμενης επιχείρησης και γενικά το σύνολο των στοιχείων του φακέλου της υπόθεσης. Η απόφασης καταγράφεται στο Βιβλίο Αποφάσεων της Επιτροπής που τηρείται από το Γραμματέα της.

7. Η απόφαση της Επιτροπής επιδίδεται άμεσα στην ελεγχόμενη επιχείρηση με δικαστικό επιμελητή και στον ΕΛΓΟ-ΔΗΜΗΤΡΑ ηλεκτρονικά, καθώς και στις αρμόδιες υπηρεσίες για την εκτέλεσή της.

8. Η παρακολούθηση της διαδικασίας υλοποίησης των αποφάσεων επιβολής διοικητικών προστίμων και της πορείας αποπληρωμής και είσπραξής τους διενεργείται από την οικονομική υπηρεσία του ΥπΑΑΤ. Τα παραπάνω πρόστιμα βεβαιώνονται ως έσοδα του Ταμείου Γεωργίας και Κτηνοτροφίας και εισπράττονται κατά τις διατάξεις του Κώδικα Εισπράξεως Δημοσίων Εσόδων (ΚΕΔΕ) με τη σύνταξη χρηματικού καταλόγου από τη βεβαιούσα αρχή και με αναφορά της αρχής υπέρ της οποίας κατατίθενται και αποδίδονται σύμφωνα με τις κείμενες διατάξεις.

9. Ο ΕΛΓΟ-ΔΗΜΗΤΡΑ δημοσιοποιεί δελτίο Τύπου και ανάρτηση στον επίσημο ιστότοπό του τα στοιχεία των επιχειρήσεων στις οποίες έχει επιβληθεί απαγόρευση διάθεσης στην αγορά τροφίμων ή αγροτικών προϊόντων και στις οποίες επιβλήθηκε το μέτρο της προσωρινής αφαίρεσης Πιστοποίησης, σύμφωνα με την περ. δ της παρ. 1 του άρθρου 20, καθώς και τις παραβάσεις για τις οποίες τα μέτρα αυτά επιβλήθηκαν.

10. Η Διεύθυνση Συστημάτων Ποιότητας και Βιολογικής Γεωργίας (Τμήμα ΠΟΠ/ΠΓΕ/ΕΠΙΠ) του Υπουργείου Αγροτικής Ανάπτυξης και Τροφίμων (ΥπΑΑΤ) δημοσιοποιεί με δελτίο Τύπου και ανάρτηση στον επίσημο ιστότοπο του ΥπΑΑΤ τα στοιχεία των επιχειρήσεων οι οποίες τέλεσαν παραβάσεις, τις παραβάσεις τις οποίες τέλεσαν, καθώς και τις κυρώσεις που τους επιβλήθηκαν σύμφωνα με την παρ. 6.

**ΚΕΦΑΛΑΙΟ ΣΤ’**

**Παρακολούθηση του Συστήματος Ποιότητας**

**Άρθρο 27**

**Παρακολούθηση του Συστήματος Ποιότητας**

Στο πλαίσιο της παρακολούθησης της εφαρμογής των Συστημάτων Ποιότητας στην χώρα μας η Διεύθυνση Συστημάτων Ποιότητας και Βιολογικής Γεωργίας:

1. Ενημερώνεται εγγράφως από τον ΕΛΓΟ-ΔΗΜΗΤΡΑ για:

α. Το διαθέσιμο ελεγκτικό προσωπικό. Για το σκοπό αυτό ο ΕΛΓΟ-ΔΗΜΗΤΡΑ τηρεί επικαιροποιημένο μητρώο ελεγκτών το οποίο περιλαμβάνει: όνομα, ειδικότητα και υπηρεσία ελεγκτή, αριθμό ελέγχων (επιτόπιοι και διοικητικοί) ανά ελεγκτή και ανά έτος, εκπαιδεύσεις που έχει παρακολουθήσει στο αντικείμενο των ΠΟΠ/ΠΓΕ, την διαδικασία και την συχνότητα αξιολόγησής του ελεγκτή. Το μητρώο διαβιβάζεται στην κεντρική αρμόδια αρχή μια φορά ανά χρόνο.

β. Τα Εξουσιοδοτημένα Πρόσωπα και τους όρους ανάθεσης αρμοδιοτήτων σε αυτά.

γ. Τον τρόπο με τον οποίο πραγματοποιεί ανάλυση επικινδυνότητας για την διενέργεια των επιτόπιων ελέγχων και των ελέγχων αγοράς.

δ. Για τον προγραμματισμό των επιτόπιων ελέγχων του επόμενου εξαμήνου μέχρι τις 30/6 και 31/12, κάθε έτους.

ε. Για τον απολογισμό των ελέγχων του προηγούμενου εξαμήνου μέχρι 30/3 και 30/9, κάθε έτους.Στον απολογισμό αυτό περιλαμβάνεται ο αριθμός των επιτόπιων και διοικητικών ελέγχων και των ελέγχων αγοράς, οι επιχειρήσεις που ελέγχθησαν και το είδος του ελέγχου που πραγματοποιήθηκε σε αυτές, οι γεωγραφικές ενδείξεις που ελέγχθηκαν, ο αριθμός δειγματοληψιών καθώς και τα αποτελέσματα εργαστηριακών αναλύσεων ανά εξάμηνο.

στ. Τους καταλόγους ελέγχου (check lists) που χρησιμοποιεί ο ΕΛΓΟ-ΔΗΜΗΤΡΑ για τον έλεγχο και πιστοποίηση των προϊόντων (άπαξ).

ζ. Το σχέδιο ελέγχου (control plan) για κάθε Προϊόν ΠΟΠ/ΠΓΕ ήΕΠΙΠ (άπαξ)

η. Τα στατιστικά στοιχεία παραγωγής και διακίνησης Προϊόντων ΠΟΠ, ΠΓΕ και ΕΠΙΠ εντός και εκτός Ε.Ε όπως τα κοινοποιούν στον ΕΛΓΟ-ΔΗΜΗΤΡΑ οι Πιστοποιημένες επιχειρήσεις.

θ. Τους ελέγχους προϊόντων ΠΟΠ/ΠΓΕ και ΕΠΙΠ άλλων Κρατών Μελών που διατίθενται στην αγορά.

ι. Τις προτάσεις του για την βελτίωση της εφαρμογής των Συστημάτων Ποιότητας στην χώρα μας.

Τα στοιχεία των περ. β, ζ, η και θ καθώς και συγκεντρωτικά για όλο το έτος τα στοιχεία του σημείου δ), εκτός των στοιχείων των επιχειρήσεων που ελέγχθησαν, συμπεριλαμβάνονται σε ετήσια έκθεση που αποστέλλει ο ΕΛΓΟ ΔΗΜΗΤΡΑ στην κεντρική αρμόδια αρχή το αργότερο μέχρι την 30/4 κάθε έτους.

2. Συντάσσει, λαμβάνοντας υπόψη τα ανωτέρω στοιχεία, ετήσια έκθεση όσον αφορά στην εφαρμογή των Συστημάτων Ποιότητας στην χώρα μας καθώς και τα προτεινόμενα μέτρα για την βελτίωση αυτής, την οποία και διαβιβάζει στον Υπουργό Αγροτικής Ανάπτυξης και Τροφίμων και την κοινοποιεί στον ΕΛΓΟ-ΔΗΜΗΤΡΑ.

**ΤΜΗΜΑ ΔΕΥΤΕΡΟ**

**ΔΙΑΤΑΞΕΙΣ ΠΟΥ ΑΦΟΡΟΥΝ ΤΑ ΕΛΕΓΚΤΙΚΑ ΟΡΓΑΝΑ ΚΑΙ ΤΟΥ ΕΛΕΓΧΟΥΣ ΣΕ ΘΕΜΑΤΑ ΑΡΜΟΔΙΟΤΗΤΑΣ ΤΟΥ ΥΠΟΥΡΓΕΙΟΥ ΑΓΡΟΤΙΚΗΣ ΑΝΑΠΥΞΗΣ ΚΑΙ ΤΡΟΦΙΜΩΝ**

**ΚΕΦΑΛΑΙΟ Ζ’**

**Διατάξεις που αφορούν στην διενέργεια ελέγχων σε θέματα αρμοδιότητας του Υπουργείου Αγροτικής Ανάπυξης και Τροφίμων**

**Άρθρο 28**

**Διενέργεια ελεγκτικών ενέργειών για λογιαριασμό άλλων αρχών**

Όταν κατά τη διενέργεια των επίσημων ελέγχων που διεξάγονται για την εξακρίβωση της συμμόρφωσης με τους εθνικούς και ενωσιακούς κανόνες που θεσπίζονται για τους τομείς της παρ. 2 του άρθρου 1 του Κανονισμού (ΕΕ) 625/2017, ελεγκτική αρχή (η «ελέγχουσα αρχή») διαπιστώσει πιθανές μη συμμορφώσεις που αφορούν σε τομέα αρμοδιότητας άλλης ελεγκτικής αρχής (η «αρμόδια αρχή»), τότε:

α) Η ελέγχουσα αρχή, υποχρεούται να ενημερώσει άμεσα με ηλεκτρονικό μήνυμα την αρμόδια αρχή, καθώς και την αντίστοιχη κεντρική αρμόδια αρχή της ελέγχουσας αρχής και της αρμόδιας αρχής των παρ. 1 και 2 του άρθ. 23 ν. 4691/2020 «Ρυθμίσεις αρμοδιότητας του Υπουργείου Αγροτικής Ανάπτυξης και Τροφίμων για την αναβάθμιση και τον εκσυγχρονισμό του αγροτικού τομέα και άλλες διατάξεις» (Α’ 108) για τα ευρήματά της.

β) Η αρμόδια αρχή, υποχρεούται να προβεί σε έλεγχο σύμφωνα με τις εφαρμοστέες διατάξεις εντός δέκα (10) ημερών από την ημερομηνία λήψης του ηλεκτρονικού μηνύματος, αποστέλλοντας ελεγκτικό κλιμάκιο στις εγκαταστάσεις της ελεγχόμενης επιχείρησης, εφόσον αυτό προβλέπεται και γενικά να προβεί σε κάθε νόμιμη ελεγκτική ενέργεια.

γ) Σε περίπτωση που η ελέγχουσα αρχή διαπιστώσει ενδεχόμενες μη συμμορφώσεις των προϊόντων της ελεγχόμενης επιχείρησης, τα οποία βρίσκονται στον τόπο του ελέγχου, σύμφωνα τις διατάξεις αρμοδιότητας της αρμόδιας αρχής, δικαιούται να τα δεσμεύσει προσωρινά για λογαριασμό της αρμόδιας αρχής, με πρακτικό δέσμευσης, υπογεγραμμένο από τον προϊστάμενό της. Το πρακτικό παραδίδεται ή επιδίδεται στην ελεγχόμενη επιχείρηση η οποία βεβαιώνει την παραλαβή και στην συνέχεια αποστέλλεται άμεσα υπηρεσιακά στην αρμόδια αρχή.

δ) Το πρακτικό δέσμευσης:

ι) περιγράφει τα δεσμευμένα προϊόντα

ιι) φέρει τη μνεία «προσωρινή δέσμευση προϊόντων» και τον αριθμό του παρόντος νόμου,

ιιι) αναφέρει την αρμόδια αρχή υπέρ της οποίας η προσωρινή δέσμευση πραγματοποιείται, και

ιν) φέρει την μνεία «ενδεχόμενη παράβαση» συμπληρωμένη με τον αριθμό του σχετικού νομοθετήματος ή κανονιστικής πράξης του οποίου η παράβαση πιθανολογείται.

Η δέσμευση των προϊόντων ισχύει χωρίς να είναι αναγκαία οποιαδήποτε περαιτέρω διατύπωση, έως ότου η αρμόδια αρχή αποστείλει ελεγκτικό κλιμάκιο σύμφωνα με την περ. β, σε κάθε όμως περίπτωση όχι περισσότερο από είκοσι (20) ημέρες από την ημερομηνία παράδοσης ή επίδοσης της πράξης δέσμευσης στην ελεγχόμενη επιχείρηση μετά την πάροδο των οποίων αίρεται αυτοδίκαια.

ε) Η ελέγχουσα αρχή διαβιβάζει με κάθε πρόσφορο μέσο υπηρεσιακά προς την αρμόδια αρχή την έκθεση ή το πρακτικό ελέγχου της άμεσα μετά την ολοκλήρωσή του. Εφόσον η αρμόδια αρχή το ζητήσει, η ελέγχουσα αρχή διαβιβάζει και αντίγραφα του υλικού που έχει συλλέξει από την ελεγχόμενη επιχείρηση (ενδεικτικά, κάθε είδους παραστατικά, έγγραφα, ηλεκτρονικά αρχεία), καθώς και αποτελέσματα εργαστηριακών ελέγχων. Η αρμόδια αρχή χρησιμοποιεί νόμιμα στο πλαίσιο άσκησης των ελεγκτικών της αρμοδιοτήτων την έκθεση ή πρακτικό ελέγχου, καθώς και το υπόλοιπο υλικό που τυχόν θα της διαβιβάσει η ελέγχουσα αρχή.

**ΚΕΦΑΛΑΙΟ Η΄**

**(……)**

**ΚΕΦΑΛΑΙΟ Η΄**

**Τελικές Διατάξεις**

**Άρθρο 31**

**Μεταβατικές διατάξεις**

1. Η κοινή απόφαση των Υπουργών Εσωτερικών, Δημόσιας Διοίκησης και Αποκέντρωσης, Οικονομίας και Οικονομικών και Αγροτικής Ανάπτυξης και Τροφίμων με αριθ. 261611/22.3.2007 (Β’ 406) εξακολουθεί να εφαρμόζεται για παραβάσεις που προβλέπονται από αυτή και τελέσθηκαν πριν την έναρξη ισχύος του παρόντος, ανεξαρτήτως από το πότε αυτές διαπιστώθηκαν.

2. Οι "Συμβάσεις Ένταξης στο Σύστημα Ελέγχου" που έχουν συναφθεί μεταξύ του ΕΛΓΟ-ΔΗΜΗΤΡΑ και επιχειρήσεων σύμφωνα με την παρ. 4 του άρθ. 6 της κοινής απόφαση των Υπουργών Εσωτερικών, Δημόσιας Διοίκησης και Αποκέντρωσης, Οικονομίας και Οικονομικών και Αγροτικής Ανάπτυξης και Τροφίμων με αριθ. 261611/22.3.2007 (Β’ 406) και βρίσκονται σε ισχύ κατά την έναρξη ισχύος του παρόντος νόμου, εξακολουθούν να ισχύουν σύμφωνα με τους όρους τους μέχρι τον συμφωνηθέντα χρόνο λήξεώς τους, υπόκεινται όμως από την έναρξη ισχύος του παρόντος νόμου και στις διατάξεις του. Σε περίπτωση αντίφασης μεταξύ των διατάξεων των συμβάσεων αυτών και του παρόντος, οι διατάξεις του παρόντος υπερισχύουν.

**Άρθρο 32**

**Καταργούμενες Διατάξεις**

Με την επιφύλαξη των προβλεπομένων στο Άρθρο 31, από την έναρξη ισχύος της παρούσας απόφασης καταργείται η κοινή απόφαση των Υπουργών Εσωτερικών, Δημόσιας Διοίκησης και Αποκέντρωσης, Οικονομίας και Οικονομικών και Αγροτικής Ανάπτυξης και Τροφίμων με αριθ. 261611/22.3.2007 (Β’ 406).

**Άρθρο 33**

**Έναρξη Ισχύος**

Η ισχύς του παρόντος αρχίζει από την ημερομηνία δημοσίευσής της στην Εφημερίδα της Κυβερνήσεως εκτός αν ορίζεται διαφορετικά στις διατάξεις του.